title: Nobel (suku)

text: 1827 Immanuel Nobel nuorempi meni naimisiin Andriette Ahlsellin kanssa. Avioiduttuaan Immanuel ja Andriette vuokrasivat asunnon Tukholmasta. Heidän ensimmäinen poikansa Robert syntyi asunnossa 1829. 1831 syntyi perheen toinen poika, Ludvig. Immanuel Nobel nuoremmasta oli samalla tullut suosittu rakennusmestari, minkä vuoksi hän sai useita hyviä urakoita hoitaakseen. Urakoiden onnistumisesta johtuen Nobelien perheen talous pysyi vakaana. Immanuel epäonnistui monessa rakennusurakassa, kuten sillan rakentamisessa, jonka yhteydessä kolme rakennusaineita kuljettanutta proomua tuhoutui. Lisäksi Immanuelin kunnostaessa erästä taloa ilmeni, että talon perustuksessa oli painumia. Talon omistaja vaati Immanuelia rakentamaan yhden siipirakennuksen kokonaan uudelleen. Näiden epäonnistumisien lisäksi Nobelien Långholmenilta ostama talo paloi vuoden 1832 uudenvuodenaattona. Näistä onnettomuuksista johtuen Immanuel Nobelin oli hakeuduttava konkurssiin. Lisäksi Nobelien perhe joutui muuttamaan entistä kotiaan vaatimattomampaan asuntoon Norrlandsgatan 11:een. Nobelien huonon taloudellisen tilanteen ollessa pahimmillaan perheeseen syntyi kolmas poika 1833. Lapsi ristittiin Alfred Nobeliksi. 1843 syntyi vielä Emil Nobel, joka jäi perheen viimeiseksi lapseksi.


title: Nobel (suku)

text: Immanuel jatkoi kuitenkin yhä tilaisuutensa odottamista. Hän ei halunnut vaihtaa ammattia vaan seurasi tarkasti tekniikan uusia keksintöjä toivoen pystyvänsä hyödyntämään niitä. Kuultuaan skotlantilaisen Charles Macintoshin keksimästä kumitetusta kudonnaisesta, josta valmistettiin sadetakkeja, Nobel sai ajatuksen. Hän keksi valmistaa sotilaille vedenkestäviä selkäreppuja, joihin voitaisiin myös puhaltaa ilmaa ja joita voitaisiin käyttää ilmapatjoina vesistöjen ylityksissä ja rakennuselementteinä ponttonisilloissa. Immanuel Nobelin onnistui saada rahoittaja hankkeelleen, ja hän ryhtyi valmistamaan sotilasviranomaisia varten koekappaleita. Sotilasviranomaiset eivät olleet kiinnostuneita Immanuel Nobelin keksinnöstä, joten tämä yritti soveltaa keksintöään lääketieteen ja teollisuuden tarpeisiin siinä kuitenkaan onnistumatta. Nobel sai uuden ajatuksen, sillä hän osasi hyödyntää kumitettua ja joustavaa kangasta polkumiinoissa. Hän esitteli jälleen sotilasviranomaisille suunnitelmiaan, mutta näiden kiinnostus ei vieläkään herännyt.


title: Nobel (suku)

text: Vaikka Ruotsin sotilasviranomaiset eivät olleet kiinnostuneita Immanuel Nobelin keksinnöstä, tämän onnistui löytää sopiva yhteistyökumppani. Venäjän Tukholmassa oleskelevan lähettilään, suomalaisen Lars Gabriel von Haartmanin, kehotuksesta Nobel jätti perheensä Ruotsiin ja siirtyi Turkuun kehittelemään keksintöään tarjotakseen sitä Venäjän keisarikunnan armeijalle.


title: Nobel (suku)

text: Muita suvun tunnettuja jäseniä Alfred Nobelin ja hänen veljiensä lisäksi on Emanuel Nobel, ruotsalais-venäläinen öljyparoni, joka oli Ludvig Nobelin vanhin poika. Emmanuel Nobel eli vuosina 1859–1932.


title: Elli Tompuri

text: Elin Hulda Maria (Elli) Tompuri (20. tammikuuta 1880 Vehkalahti – 4. helmikuuta 1962 Helsinki) oli suomalainen näyttelijä, ohjaaja, teatterinjohtaja, lausuja, tanssija ja kirjailija.


title: Elli Tompuri

text: Tompurin vanhemmat olivat maanviljelijä Jooseppi Tompuri ja Anna Maria Meltari. Ruotsinkielistä Lärovärket för gossar och flickor i Helsingfors koulua käynyt Elli Tompuri pääsi ylioppilaaksi 1898. Opiskeltuaan jonkin aikaa Helsingin yliopistossa Tompuri pääsi vuonna 1900 näyttelijäharjoittelijaksi silloiseen Suomalaiseen teatteriin (tuleva Kansallisteatteri).


title: Elli Tompuri

text: Tompuri opiskeli näyttämötaidetta Pariisissa ja Wienissä, ja hänen läpimurtoroolinsa oli vuonna 1905 Oscar Wilden Salomena Suomen Kansallisteatterissa. Tompurin tunnettuja rooleja olivat muun muassa Minna Canthin Anna-Liisa ja Sylvi sekä Henrik Ibsenin "Nukkekodin" Nora.


title: Elli Tompuri

text: Vuonna 1919 Tompuri perusti lyhytaikaiseksi jääneen Vapaan Näyttämön. 1930-luvulla hän tuli tunnetuksi ”punaisena diivana” joka esitti Saksassa silloin kiellettyjen kirjailijoiden teoksia "Kaunis Saksa – Poltettua runoutta" -nimisessä runoillassaan 1934 ja johti "Työnlausujat" -lausuntakuoroa. Tompuri joutui tällöin silloisen Etsivän Keskuspoliisin tarkkailtavaksi.


title: Elli Tompuri

text: 1940- ja 1950-luvulla Tompuri kirjoitti teatteriuraansa käsittelevät muistelmansa.


title: Elli Tompuri

text: Elli Tompuri oli naimisissa 1910–1919 pankinjohtaja Lauri af Heurlinin kanssa. Lauri af Heurlinin ja Tompurin poikia olivat kansanedustaja Kaarlo af Heurlin ja kansantaloustieteen professori Lauri af Heurlin.


title: 2Pac Live

text: 2Pac Live on ensimmäinen livealbumi Tupac Shakurilta. Death Row/Koch Records julkaisi albumin 6. elokuuta 2004.


title: Snowdon

text: Snowdon on vuori Pohjois-Walesissa Britteinsaarilla. Vuori sijaitsee Snowdonian kansallispuiston alueella. Se on Walesin korkein vuori ja koko Yhdistyneen kuningaskunnan korkein Skotlannin Ylämaan eteläpuolella. Snowdonin korkein huippu kohoaa 1 085 metriin ja tunnetaan kymrinkielisellä nimellä "Yr Wyddfa" joka tarkoittaa ’hautakumpu’.


title: Snowdon

text:
Ei tiedetä, kuka oli ensimmäinen huipulle kiivennyt, mutta ensimmäisenä kiipeämisestä kirjoitti botanisti Thomas Johnson vuonna 1639.
Nykyisin vuorelle pääsee junalla, joka kulkee Llanberisista Yr Wyddfalle.


title: Hirsikangas

text: Hirsikangas on kylä ja alue Valtimolla, Pohjois-Karjalassa. On käytetty myös Hirsiniemen kylännimeä. Se sijaitsee vanhan päätien varressa, n. 7 km kirkonkylän eteläpuolella ja Karhunpään pohjoispuolella. Se voidaan katsoa kuuluvan Karhunpäähän. Hirsikankaan nimi tulee siellä olevasta, Valtimolle tyypillisestä harjumuodostumiin kuuluvasta kankaasta.


title: Tallinnan televisiotorni

text: Tallinnan televisiotorni () on teletorni Piritan esikaupunkialueen korkeimmalla kohdalla Viron pääkaupungissa Tallinnassa.


title: Tallinnan televisiotorni

text: Tornin peruskivi muurattiin 30. syyskuuta 1975, ensimmäinen tv-signaali siitä lähetettiin 20. joulukuuta 1979 ja virallisesti se valmistui 11. heinäkuuta 1980, jotta se saatiin avatuksi Moskovan 1980 olympialaisten purjehduskisoihin, joiden keskus oli kolmen kilometrin päässä Piritassa. Tässä vaiheessa torni on teknisesti vielä monin osin keskeneräinen.


title: Tallinnan televisiotorni

text: Tornin korkeus on 314 metriä, ja Pohjois-Euroopan korkein avoin näköalatasanne ja ravintola (halkaisijaltaan 38 m) ovat 175 metrin korkeudessa. Teräsbetonirungon liukuvaluna rakentamiseen käytettiin 17 500 tonnia betonia ja 330 km raudoitusterästä. Näköalatasanteen ja ravintolan laajempi, 170 tonnia painava metallikehikko rakennettiin maassa ja nostettiin ylös kokonaisena. Tornin kokonaispaino on 20 000 tonnia, ja sen perustukset ovat 8,5 metrin syvyydessä maassa. Suurin sallittu tuulen aiheuttama taipuma on tornin huipulla 1,5 metriä.


title: Tallinnan televisiotorni

text: Torni suljettiin yleisöltä vuonna 2007, koska siitä puuttuivat lain vaatimat varapoistumistiet. Torni avattiin yleisölle korjauksen jälkeen 5. huhtikuuta 2012. Tällöin myös saatettiin loppuun viimeistelytöitä, jotka olivat jääneet tekemättä tornin rakentamisen aikana.


title: Tallinnan televisiotorni

text: Kirkkaalla ja kuivalla (usein pohjoistuulella syksyllä) säällä Tallinnan televisiotornin voi erottaa Helsingistä jopa paljain silmin pienenä siluettina hieman korkeammalla sijaitsevilta paikoilta, esimerkiksi Lauttasaaren lintutornista. Kiikarin avulla sen muodon voi jopa tunnistaa.


title: Tallinnan televisiotorni

text: Tornin alakerrassa on matkamuistomyymälä ja 3D-elokuvateatteri, jossa on näytös joka 15. minuutti. Tornin pikahissi nousee 21. kerrokseen 49 sekunnissa. Teletorn ja The World Federation of Great Towers järjestävät tornissa vuosittain huhtikuun 1. päivänä porrasjuoksukilpailun. Portaita on kellarista yläosan metallikärjen alkuun 1 050. Tornissa järjestetään myös vuosittain kansainvälinen base-hyppytapahtuma Base Boogie, jolloin tornista hypätään laskuvarjoilla.


title: Tallinnan televisiotorni

text: Sisäänpääsy aikuisilta maksaa 13 €, lapsilta, koululaisilta, eläkeläisiltä ja opiskelijoilta 7 €. Yli 15 hengen ryhmiltä sisäänpääsy maksaa 9 €/henkilö, ja torniin saa myös vuosilipun 31 € hintaan. Ravintolaan on myös 3 €:n sisäänpääsymaksu klo 19:n jälkeen (hinnat maaliskuussa vuonna 2016).


title: Tallinnan televisiotorni

text: Tornin edustalla on muistomerkki vuoden 1991 elokuun 29. päivän eli Viron itsenäisyyspäivän tapahtumasta, jolloin ihmisketju asettui puolustamaan tornia Neuvostoliiton tankkeja ja joukkoja vastaan Viron itsenäistymisprosessissa. Televisiotornilla on siten virolaisille suuri symbolinen merkitys.


title: Tallinnan televisiotorni

text: Tornille pääsee Tallinnan keskustasta linja-autoilla 34A, 38 ja 49 (pysäkki "Teletorn") sekä CityTourin ja City Sightseeingin turistibusseilla (vihreä linja, Mere pst - Teletorn), matka on n. 10 km.


title: Yläkemijoki

text: Yläkemijoki sijaitsee Rovaniemen kaupungin itäosassa kantatie 81 varrella. Alue muodostuu pääosin Kemijoen varrelle syntyneistä kylistä. Alueen merkittävimmät kylät ovat Tennilä, Viirinkylä, Jokela, Vanttauskoski, Vanttausjärvi, Pekkala, Juotas, Pirttikoski ja Autti. Yläkemijoen keskuksena toimii Vanttauskosken kylä, missä sijaitsevat alueen yhtenäiskoulu, kauppa, huoltoasema sekä Rovaniemen kaupungin palvelupiste Siula. Matkaa Vanttauskoskelle kertyy Rovaniemeltä 52 ja Kemijärveltä 82 kilometriä. Rovaniemen toiseksi korkein maankohta, Kaihuanvaara, sijaitsee Pekkalan kylässä.


title: Yläkemijoki

text: Yläkemijoella toimii aluelautakunta.


title: Dinobot

text: Dinobotit ovat kuvitteellisia hahmoja "Transformers"-universumissa.


title: Dinobot

text: Dinobotit ovat hyvien Autobottien alaryhmä. Dinobotit muuntautuvat roboteista dinosauruksiksi ja ovat myös Autoboteista vahvimpia ja väkivaltaisimpia. Heidän ajatusmaailmansa käsittelee yleensä vain Decepticoneja ja näiden murskaamista. Dinobotit pitävät useasti itseään korkea-arvoisimpina kuin toiset Autobotit. Heidän ylimielinen asenteensa haittaa usein taistelutilanteissa. Ilman johtajaansa Grimlockia, he eivät pysyisi yhtä hillittyinä, kuin ovat. Vaikka Dinobotit suhtautuvat hyvin riitaisasti kaikkiin mahdollisiin henkilöihin, kuten myös toisiinsa, heitä yhdistää suuri yhteinen kunnioitus johtajaansa Grimlockia kohtaan.Animaatiosarjassa Autobotit Wheeljack ja Ratchet ovat rakentaneet Dinobotit vasta maassa. Autobotit löysivät maanalaisesta luolasta esihistoriallisten hirviöiden luita ja Optimus Prime antoi tiedemiehilleen luvan rakentaa uusia sotureita. Ensimmäisenä rakennettiin Grimlock, Sludge ja Slag. Valitettavasti Autobotit eivät onnistuneet ohjelmoimaan heitä kunnollisesti, vaan Dinobotit hyökkäsivätkin Autobottien kimppuun. Optimus Prime määräsi Dinobotit sammutettaviksi. Autobottien jouduttua Decepticonien vangiksi Wheeljack ja Ratchet rakensivat Dinobottien päihin asennettavat laitteet, jotka tekivät heistä viisaampia. Onnistuneen pelastusoperaation jälkeen Optimus antoi Dinobottien jäädä Autobottien riveihin. Myöhemmin Autobotit rakensivat vielä kaksi muuta Dinobottia, Snarlin ja Swoopin.


title: Dinobot

text: Sarjakuvassa Dinobotit ovat kotoisin Cybertronilta, mutta ovat saapuneet miljoonia vuosia sitten Maahan. Jouduttuaan taisteluun Decepticon Shockwaven kanssa, he jäivät mutaan jumiin, kunnes nykyajassa Autobotti Ratchet löysi heidät ja korjasi heidän kuntoon. Dinoboteilla on jatkuvasti ongelmia muiden Autobottien kanssa. He kannattavat "etsi ja tuhoa" -taktiikkaa, jota Optimus Prime ei pidä parhaimpana vaihtoehtoa. Väliaikaisesti Grimlockista tehtiin kuitenkin Autobottien komentaja Maahan.


title: Dinobot

text: Sarjakuvatrilogiassa "" Dinobotit eivät esiityneet. Mutta trilogian kolmannessa osassa, "The Age of Wrath", Salamannopean Iskukoalition () entinen johtaja, Grimlock, perusti neljän muun Koalition entisen jäsenen kanssa uuden ryhmän nimeltä Dynobotit, jonka jäsenet ovat samannimisiä kuin Dinobottien jäsenet "The Transformers"-sarjassa.


title: Dinobot

text: Dynobottien lisäksi Salamannopean Iskukoalition entisiä jäseniä olivat myös Inferno, Ironhide, Kup, Smokescreen ja Wheeljack.


title: Dinobot

text: Sarjassa "" Dinobotit olivat alun perin mekaanisia dinosauruksia eräässä Detroitissa sijaitsevassa puistossa. Kun Sumdac Systems sai niiden korjauksen vastuulleen, Isaac Sumdac sai idean tehdä niistä apujoukkoja Autoboteille. Mutta Megatron manipuloi ne Autobotteja ja ihmisiä vastaan. Kun Dinobotit pysäytettiin, Optimus Prime halusi ne tuhottaviksi, mutta Prowl ja Bulkhead piilottivat ne eräälle saarelle, missä kukaan ei häiritsisi niitä. Prowlia, Bulkheadia sekä Decepticon Blackarachniaa lukuun ottamatta ne eivät luottaneet kehenkään muuhun.Grimlock oli ainut, joka käytti nimeä. Muiden nimet esiintyivät vain leluversioissa, kunnes jaksossa ""Human Error, Part 2"" Scrapper oli antanut Snarlille tämän nimen. Grimlock oli muista Dinoboteista puhelias kun taas Snarl ja Swoop eivät ole sanoneet yhtäkään sanaa vaan ovat äännelleet mutta he ovat ehkä puhuneet sarjan ulkopuolella.


title: Dinobot

text: Aligned-jatkumossa Dinobotit tunnettiin ennen dinosaurusmaisten piirteiden saamista Salamannopeana Iskukoalitiona.


title: Dinobot

text:
Grimlock ja Swoop ovat pelattavia hahmoja videopelin "" Nintendo DS -versiossa.
Videopelissä "" Decepticon Shockwave vangitsi Iskukoalition jäsenet ja muutti heidät Dinoboteiksi. Grimlock ja Swoop ovat jäsenistä ainoat, joilla voi pelata kamppanjatilassa. Moninpelitilassa Sludge on ainoa ei-pelattava Dinobotti.


title: Dinobot

text: Dinobotit olivat pääosassa kahdessa animaatiosarjaan "" pohjautuvassa sarjakuvassa: "Rage of the Dinobots" sekä "Beast Hunters".


title: Dinobot

text: Dinobotit tekevät ensiesiintymisensä "Transformers"-elokuvasarjaan elokuvassa "Transformers – Tuhon aikakausi". He ovat muinaisia transformeriritareita, jotka omaksuivat dinosauruksia muistuttavat petomaiset muuntautumismuodot. Useimmilla heistä on kuitenkin huomattava piirre, joka erottaa heidät oikeista dinosauruksista sekä ratsastajana yksi tavallinen Autobotti. Yksikään heistä ei osaa ihmisten kieltä. Heidän nimiään ei myöskään mainita. Ja "Dinobottien" sijaan heitä kutsutaan elokuvassa vain "legendaarisiksi sotureiksi".


title: Dinobot

text: Elokuvassa esiintyneet:


title: Dinobot

text:
Vain leluina ilmestyneet:
Dinobotit olivat matkustaneet jo vuosien ajan ympäri maailmankaikkeutta tutkien sitä ja käyden lukemattomia taisteluita. Yhdessä vaiheessa he olivat joutuneet palkkionmetsästäjä Lockdownin vangeiksi. Autobottien irrotettua niiden vankiosaston sisältäneen osan aluksesta ja tehtyään pakkolaskun Kiinaan, Optimus vapautti heidät ja yritti suostutella heidät auttamaan Galvatronin joukkojen pysäyttämisessä. Grimlock ei kuitenkaan ollut halukas tottelemaan, joten hän taisteli Optimusta vastaan ensin robottimuodossaan ja sitten ryntäsi tätä päin dinosaurusmuodossaan. Optimus löi kilvellään Grimlockin Maahan ja uhkasi tappaa tämän, jos tämä ei tottele. Grimlock alistui ja antoi Optimuksen ratsastaa hänellä. Drift ja Crosshairs kiipesivät Slugin ja Scornin selkiin, ja Hongkongin taistelun aikana Strafe otti selkäänsä Bumblebeen. Kun suurin osa Galvatronin joukoista sekä Harold Attinger ja Lockdown olivat kuolleet, Optimus antoi Dinobottien elää vapaina.


title: The Rose, Vol. 2

text: The Rose, Vol. 2 on vuonna 2005 ilmestynyt, Tupac Shakurin runoihin perustuva albumi. Tällä albumilla useat lähinnä rap-artistit ovat muokanneet Tupacin runoja musiikilliseen muotoon. Kappaleesta "When Ur Hero Falls" kuvattiin musiikkivideo. Albumi on Shakurin toinen runoalbumi. Ensimmäinen, The Rose That Grew from Concrete Vol. 1, ilmestyi vuonna 2000, ja sillä runoja tulkittiin puhumalla, ilman musiikkitaustaa.


title: Hiltulanlahti

text: Hiltulanlahti on maaseutukylä ja taajama Kuopiossa. Taajamassa oli vuoden 2011 lopussa 242 asukasta. Hiltulanlahden kylässä on puolestaan noin 500 asukasta.


title: Hiltulanlahti

text: Hiltulanlahti sijaitsee noin 15 kilometriä Kuopion keskustasta etelään vanhan vitostien eli seututie 553:n varrella. Lähes koko Hiltulanlahden asuntokanta koostuu omakotitaloista. Alueen rakentamista on toteutettu usealla vuosikymmenellä ja prosessi jatkuu edelleen. Hiltulanlahden asukasluku kasvaa jatkuvasti ihmisten muuttaessa asumaan Kuopion keskustaajaman ulkopuolelle. Hiltulanlahteen on kaavailtu asuntoja jopa 3 000 uudelle asukkaalle. Rakentaminen käynnistynee Saaristokaupungin jälkeen 2010-luvulla.


title: Hiltulanlahti

text: Hiltulanlahden koulu on noin 130 oppilaan alakoulu, jota on laajennettu viipalekoululla vuonna 2003 oppilasmäärän kasvun aiheuttaman tilanpuutteen vuoksi. Sittemmin tiloja on otettu käyttöön myös viereisestä yksityisestä päiväkodista.


title: Hiltulanlahti

text: Vanuvuori on Hiltulanlahden merkittävin nähtävyys. Hiltulanlahdessa on myös oma kylätoimikunta, seurantalo Vanula ja Takkabaari.


title: Hiltulanlahti

text: Hiltulanlahteen sijoittuu myös Matkuksen yritysalue, jossa Kauppakeskus Matkus sijaitsee.


title: Nokia 9210i Communicator

text:
Nokia 9210i Communicator on Nokian valmistama matkapuhelin, joka on paranneltu versio Nokia 9210:sta. Puhelimessa on 640 × 200 pikselin kokoinen näyttö ja täydellinen QWERTY-näppäimistö.
Ominaisuudet, katso Nokia 9210 Communicator.


title: Jossain on railo

text: Jossain on railo on suomalainen romanttinen draamaelokuva vuodelta 1949. Valentin Vaalan ohjaaman elokuvan pääosia näyttelevät Ansa Ikonen ja Santeri Karilo.


title: Jossain on railo

text: Roolihahmot Maria ja Wilhelm elävät lyhyen ja kiihkeän romanssin, jota on sanottu yhdeksi kauneimmista Suomen elokuvahistoriassa. Mustavalkoisessa elokuvassa Vaala käyttää runsaasti hänelle ominaista luonnonilmiöistä peräisin olevaan symboliikkaa. Tarina korostaa aatelisen ja talonpoikaisen maalaiselämän eroja. Myös kaupunkikulttuurin ja maalaiskulttuurin välistä eroa tuodaan esille. Dialogi on korostetun vertauskuvallista. "Jossain on railo" oli 1940-luvun viimeinen suomalainen ensi-iltaelokuva. Se lasketaan kuuluvaksi Vaalan myöhäiskauteen.


title: Jossain on railo

text: Niementaustan kartanoa esittää Mustion kartano Karjaalla Länsi-Uudellamaalla. "Jossain on railo" esitettiin ensimmäisen kerran televisiossa vuonna 1963. ja sen jälkeen useasti.


title: Jossain on railo

text: Elokuvan keskushenkilö on Maria Carénius (Ansa Ikonen). Maria on hyveellinen talonpoikaisnainen, joka kuitenkin lankeaa omaan railoonsa. Toinen päähenkilö on tuomari Wilhelm Thorén (Santeri Karilo). Wilhelm on viileän asiallinen, mutta virkamiesmäisen ulkokuoren alla roihuaa vaarallisia liekkejä. "Jossain on railo" ei ole varsinaisesti kolmiodraama, vaikka Maria onkin naimisissa aatelisen boheemitaiteilija Bertil Caréniuksen (Ekke Hämäläinen) kanssa. Bertil on tyypillinen tuhlaajapoika, joka kuluttaa perintörahansa viinaan, naisiin ja yhteiskunnan kannalta huonoon elämään. Bertilin äiti ja Marian anoppi Katariina Carénius (Annie Sundman) on karut tosiasiat torjuva aatelisrouva. Hänen sisarensa Elisabet Hellman (Aili Somersalmi) katselee elämää realistisemmasta näkökulmasta ja saa useaan otteeseen toimia ukkosenjohdattimena anopin ja miniän välillä. Pienemmissä osissa näyttelevät Jalmari Rinne Marian isänä ja Aino Lohikoski Anna-tätinä.


title: Jossain on railo

text: Helsinkiläinen tuomari Wilhelm Thorén saapuu selvittämään Niementaustan kartanon taloussotkuja. Caréniuksen kuihtuvan aatelissuvun kartano on vararikon partaalla, ja se pitäisi panna myyntiin. Hän tapaa Niementaustassa Katariina Caréniuksen ja Elisabet Hellmanin lisäksi miniän Maria Caréniuksen, joka on muuttanut Niementaustasta kotitilalleen järven toiselle puolelle Anttilaan. Eräiden mielestä aviomiehen, Pariisissa asustelevan Bertil Caréniuksen, kotikartano on myös Marialle se oikea koti. Maria on eri mieltä: hänen kotinsa on ja pysyy Anttilassa. Niementausta on kaunis mutta kolkko, vastakohta kodikkaalle Anttilalle. Niementaustassa sisäilmakin on museoitu, sillä Elisabet on kieltänyt tuulettamisen.


title: Jossain on railo

text: Maria yrittää saada anoppia myymään Niementaustan. Anoppi ei suostu keskustelemaankaan asiasta vaan haluaisi myydä vaikkapa metsää. Puut on kuitenkin jo myyty. Kun Maria huomauttaa uusien kasvamisen kestävän aivan liian kauan, anoppi toteaa tuomari Thorénille, että miniä ei sallisi edes puiden kasvavan. Tuloksettoman riitelyn jälkeen Maria ja Wilhelm lähtevät kohti Anttilaa. He oikaisevat järven yli, vaikka jää on vielä heikkoa ja railot uhkaavat. Maria kertoo matkalla Wilhelmille elämänsä käännekohdista. Seuraa sarja takautumia, joissa kuvataan Marian ja Bertilin suhteen synty ja kuihtuminen kulissiliitoksi. Wilhelm jää yöksi kodikkaaseen Anttilaan. Makuuhuoneet ovat vierekkäin, ja huoneiden väliselle ovelle annetaan elokuvallisin keinoin mahtava symbolinen merkitys. Aamulla Wilhelm saa tietää, oliko ovi lukossa vai ei.


title: Jossain on railo

text: Helsinkiin palaava tuomari huomaa matkalla rautatieasemalle salkkunsa jääneen Anttilaan. Mariakin huomaa sen ja jää odottamaan Wilhelmiä noutamaan "unohtunutta" salkkua. Wilhelmin ja Marian romanssi saa fyysisen täyttymyksensä seuraavana yönä. Sukupuolisen toiminnan suorittaminen esitetään vertauskuvin ja dialogissa vilisevin vihjauksin. Vihdoin perheensä luo palannutta Wilhelmiä odottaa ikävä yllätys: vaimoa kertoo yhden lapsista sairastuneen niin vakavasti, että apua on haettava ulkomailta. Velvollisuudet perhettä kohtaan vievät Wilhelmin ajan, eikä hän ehdi vastata Marian lemmentäyteisiin kirjeisiin. Wilhelm lähettää yhden ainoan vastauskirjeen, jossa hän kieltää Mariaa enää kirjoittamasta. Pettynyt Maria suuntaa tarmonsa kylän yhteisiin asioihin ja Anttilan hoitoon. Mutta elämä ei suo hänen unohtaa Wilhelmiä. Hän huomaa olevansa raskaana.


title: Jossain on railo

text: Bertil palaa rahapulassaan Pariisista Suomeen ja suhtautuu ymmärtäväisesti vaimonsa syrjähyppyyn. Hän itse on viettänyt riehakasta taiteilijaelämää ja pettänyt Mariaa, mistä Maria on tietoinen. Bertil on halukas tunnustamaan lapsen omakseen, mutta Maria ei kelpuuta Bertiliä isäksi, ei myöskään suostu paljastamaan lapsen todellista isää anopin vaatimuksista ja kylän juoruista huolimatta. Lapsi toisi kaivattua uutta verta Caréniuksen degeneroituneeseen sukuun. Kotona Bertil jatkaa tuhlailevaa taiteilijaelämää ja päätyy traagiseen ratkaisuun. Hän uppoaa elämänsä railoon ja ampuu itsensä. Tarvitaan jälleen tuomari Wilhelm Thorénin lainopillisia neuvoja. Hän saapuu Anttilaan ja vaatii saada nähdä lapsensa. Marian tunteet tuomaria kohtaan ovat jäätyneet, mutta eivät kadonneet. Wilhelm uhkaa paljastaa isyytensä, mikäli Maria kieltäytyy tunnustamasta Bertiliä lapsensa lailliseksi isäksi. Lapsen edun vuoksi emansipoitunut Maria taipuu lopulta painostuksen edessä. Mutta mikään ei ole loppu ja korkeintaan puolet on hyvin.


title: Jossain on railo

text: Aikalaisarvioissa Martti Savo (Modest Savtschenko, Työkansan Sanomat) ilmaisi monien ajatukset: "Tervapään ja Vaalan nimet huomioonottaen siltä sopisi odottaa enemmän." Elokuvan ongelmat löydettiin käsikirjoituksesta: Tervapää on käsitellyt aihetta jo niin monta kertaa ettei saa siitä mitään irti (Juha Nevalainen, Ilta-Sanomat) ja aineistoa ja tapahtumia liikaa ja näin saadussa tuloksessa "ihmiset ja heidän tekojensa psykologiset perusteet jäävät auttamattomasti heikoiksi ja paljastuvat pikemminkin teatraalisiksi otteiksi kuin täysin uskottavaksi tapahtumasarjaksi" (Olavi Veistäjä, Aamulehti). Eugen Terttula (Suomen Sosialidemokraatti) toteaa, että miespääosaroolit ovat heikkoja sekä käsikirjoituksen että näyttelijäsuoritusten suhteen. Kiitosta saa kuitenkin Ansa Ikonen omasta työstään ja Eino Heino kuvauksesta muun muassa Nevalaiselta.


title: Jossain on railo

text: Erään televisioajan kriitikon mukaan elokuva on aitoa Vaalaa, mutta ei kuulu hänen parhaimpiin teoksiinsa.


title: Pirita

text: Pirita () on yksi Tallinnan kahdeksasta kaupunginosasta. Se on saanut nimensä alueella sijainneen birgittalaisen Piritan luostarin mukaan.


title: Pirita

text: Piritan rakennuskanta koostuu lähinnä omakotitaloista eikä alueella ole juurikaan teollisuutta.


title: Pirita

text: Pirita jakautuu 9 asuinalueeseen, jotka ovat Iru, Kloostrimetsa, Kose, Laiaküla, Lepiku, Maarjamäe, Merivälja, Mähe ja Pirita.


title: Pirita

text: Alkujaan 1900-luvun alussa Pirita oli lähinnä ulkoilu- ja uintipaikka, ja Piritassa on pitkä hiekkaranta. Melontastadion rakennettiin Piritan joen suulle. Vuonna 1980 Piritassa järjestettiin Moskovan olympialaisten purjehdustapahtumat.


title: Pirita

text: Asukasluvun kehitys vuosina 2003–2015:


title: Pirita

text: Vuoden 2011 väestönlaskennan mukaan Piritassa oli 16 165 asukasta, joista 12 666 (78,4 %) oli virolaisia, 2 730 (16,9 %) venäläisiä ja 732 (4,5 %) muita kansallisuuksia.


title: Pirita

text: Keski-Tallinna, Lasnamäe ja Pirita muodostavat Viron riigikogun vaalien vaalipiirin numero 2, toisen vaalipiirin, josta valitaan yhteensä yksitoista kansanedustajaa Viron 101-jäseniseen parlamenttiin.


title: Atlantis (Lunatican albumi)

text: Atlantis on sveitsiläisen sinfonisen metalliyhtyeen Lunatican debyyttialbumi, joka ilmestyi 2001.


title: Live at the House of Blues

text:
Live at the House of Blues on toinen live-taltiointi Tupac Shakurilta. Albumi nauhoitettiin 4. heinäkuuta 1996 ja julkaistiin 9 vuotta myöhemmin vuonna 2005. Konserttitaltiointi sisältään hittisinglet kuten "Hit 'Em Up", "So Many Tears" ja "2 of Amerikaz Most Wanted". Albumi myi yli miljoona kappaletta saavuttaen platinarajan. Live at the House of Blues ei ole yksinomaan Tupacin konsertti, sillä lavalla kuullaan myös Snoop Doggia, Tha Dogg Poundia ja Tha Outlawzeja. DVD taltiointi sisältää konsertin lisäksi extrana viisi täysimittaista musiikkivideota: "California Love", "To Live & Die in LA", "Hit 'Em Up", "How Do U Want It" ja "I Ain't Mad at Cha".
Musiikkivideot


title: Saramojoki

text:
Saramojoki eli Saramonjoki on joki ja jokireitti Nurmeksessa Pohjois-Karjalassa. Joki laskee pohjoisesta Pielisen pohjoispäähän, Lautiaiseen.
Joen pituus on n. 30 km ja valuma-alue 935 km², jonka perusteella se on 89. Suomen joista. Keskivirtaama on 11 m³/s, huippuvirtaama 85 m³/s ja minimivirtaama 2 m³/s. Joen latvoilla on Metsähallituksen Peurajärven retkeilykalastusalue. Peurajärveltä vedet virtaavat alas Peurajokena. Palojoen-Kolkonjoen latvoilla on taas Mujejärven retkeilyalue. Saramojoki saa alkunsa Maanselän vedenjakaja-alueelta, Kainuun puolelta. Saramojoella on neljä merkittävämpää sivujokea. Pohjoisessa joen latvoilla on kolme eri jokireittiä, joissa on paljon pieniä järviä ja lampia. Saramojoen alajuoksulla on v. 1958 valmistunut Louhikosken vesivoimalaitos (putouskorkeus 11 m), jonka omistaa Nurmeksen Sähkö Oy
Saramojoen vesistö on tunnettu myös melontareittinä. Joistolla voi valita aloituskohdaksi kolme eri eripituista latvajokea eritasoisine koskineen tai laskea pelkästään runsasvetisimmän Saramojoen. Kokonaispituus latvajokineen on n. 25 - 35 km. Joen laskettuaan voi jatkaa Pielisen Lautiaista pitkin Nurmekseen, jolloin reitin kokonaispituudeksi tulee n. 40 km.


title: Saramojoki

text:
Saramojoki:
Saramojoen kosket yläjuoksulta alajuoksulle pituuksineen (m), putouskorkeuksineen ja luokituksineen ( I = erittäin helppo, II = helppo, III = vaikeahko):


title: Saramojoki

text: Latvajokien reitit:


title: Led Zeppelin – laulu jää pystyyn

text: Led Zeppelin – laulu jää pystyyn () on englantilaisen rockyhtyeen Led Zeppelinin konserttielokuva. Elokuva nauhoitettiin kolmena peräkkäisenä iltana yhtyeen keikoilla Madison Square Gardenissa, New Yorkissa vuonna 1973. Elokuvan ensiesitys oli 21. lokakuuta 1976 New Yorkissa ja kaksi viikkoa myöhemmin Lontoossa. Elokuvan VHS-videotallenne julkaistiin 25. lokakuuta 1990 ja DVD:llä se julkaistiin 31. joulukuuta 1999. Syyskuussa 1976 julkaistiin elokuvan soundtrack, "The Song Remains the Same".


title: Led Zeppelin – laulu jää pystyyn

text: Elokuvassa näyttelevät Peter Grant, John Bonham, John Paul Jones, Jimmy Page, Robert Plant, Derek Skilton, Colin Rigdon ja Richard Cole.


title: Led Zeppelin – laulu jää pystyyn

text: Elokuvan suomennettu nimi on herättänyt hilpeyttä. Suomennoksen inspiroimana Eppu Normaali antoi oman videokokoelmansa nimeksi Video jää pystyyn. Lisäksi yhtyeen uudella levyllä "Syvään päähän" on "Laulu jää pystyyn" -niminen kappale.


title: Uinti kesäolympialaisissa 1912

text: Kesäolympialaisissa 1912 oli yhteensä 9 uintilajia ja naiset kilpailivat ensimmäisen kerran olympialaisissa uinnissa.


title: Uinti kesäolympialaisissa 1912

text: Mitalitilaston ykkönen oli Saksa. 100 metrin vapaauinnin karsinnoissa Duke Kahanamoku ui uuden maailmanennätyksen. Kanadan George Hodgson voitti kaksi kultamitalia.


title: Pii Poo

text: Pii Poo tarkoittaa seuraavia asioita:


title: Uusi Aura

text: Uusi Aura oli Turussa vuosina 1880–1964 ilmestynyt sanomalehti. Vuoteen 1896 saakka sen nimenä oli "Aura".


title: Uusi Aura

text: Suomenmielinen "Aura" perustettiin kielipoliittisesti värittömän "Sanomia Turusta" -lehden kilpailijaksi. Omistuspohjaa laajennettaessa sen nimi muutettiin "Uudeksi Auraksi". Suomalaisen puolueen hajaannuttua lehdestä tuli vanhasuomalainen. Sen suuruudenaikaa oli entisen puoluesihteerin K. N. Rantakarin päätoimittajakausi vuosina 1911–1916, jolloin lehteä uudistettiin sekä journalistisesti että poliittisesti. Vuonna 1918 "Uudesta Aurasta" tuli kokoomuspuolueen äänenkannattaja.


title: Uusi Aura

text: "Uusi Aura" oli 1910-luvulla levikiltään "Turun Sanomia" suurempi, mutta jäi seuraavalla vuosikymmenellä siitä selvästi jälkeen. Se menetti lukijoita myös maalaisliiton "Turunmaalle" ja IKL:n "Varsinais-Suomelle". Sisällöltään "Uusi Aura" oli vielä 1950-luvulle saakka "Turun Sanomien" veroinen sanomalehti, mutta ilmoitustulojen vähentyessä ja levikin laskiessa sen taloudellinen tilanne muuttui pian kestämättömäksi. Lehtiyhtiö teki konkurssin keväällä 1964, mutta sen vuonna 1962 eriytetty kirjapainoyhtiö jatkoi toimintaansa nimellä Auraprint Oy.


title: Uusi Aura

text: Lehti ilmestyi vuonna 1881 kerran viikossa, vuonna 1882 kahdesti, vuosina 1883–1886 kolmesti, vuosina 1887–1915 kuudesti, vuosina 1915–1964 seitsemästi ja loppuvaiheessa kuudesti viikossa. Vuosina 1882–1892 sen rinnalla ilmestyi kaksipäiväinen ja vuosina 1893–1896 kolmipäiväinen maaseutupainos. Vuosina 1887–1990 julkaistiin liitteenä "Uudenkaupungin Uutisia". Levikki ylitti vuonna 1890 neljän, vuonna 1897 viiden ja vuonna 1901 kymmenen tuhannen rajan ja oli suurimmillaan 22 200 kappaletta vuonna 1916. 1920-luvulla tapahtuneen pudotuksen jälkeen levikki kohosi vuonna 1930 jälleen yli kymmenen tuhannen ja oli 1940-luvun puolivälissä yli 15 000, mutta alkoi sen jälkeen tasaisesti laskea ja oli vuonna 1962 enää 7 800 kappaletta.


title: Uusi Aura

text: Päätoimittajina työskentelivät Oscar F. Borg (1880–1881, 1884–1885 ja 1887), Kosti Vehanen (1882–1884 ja 1886–1887), Hugo Hertzberg (1888–1889), K. E. Sonck (1889–1890), Niilo Liakka (1890–1891), F. H. B. Lagus (1891–1894), Rufus Saikku (1894–1895 ja 1897–1899), Erland Hytönen (1897 ja 1905–1911), Juho Heikki Kala (1899–1904), Kaarle Nestori Rantakari (1911–1916), Yrjö Koskelainen (1916–1918), Juho Päiwiö (1918–1922), Kaarlo August Vanamo (1922), J. R. Torppa (1923–1927), Eino Tikkanen (1927–1937), Ilmari Merenlinna (1937–1952 ja 1954), Akseli Routavaara (1952–1954), Matti Autio (1954–1956), Sakari Talvitie (1956–1963) ja Jorma Porko (1963–1964).


title: Fumble

text: Fumble on helsinkiläinen melodista punkrockia soittava yhtye. Yhtye oli aktiivinen 1990-luvulla ja perustettiin uudestaan vuonna 2003. Hiljaiselon jälkeen Fumble julkaisi vuonna 2006 "Still Remember" EP:n ja aloitti säännöllisen keikkailun. Yhtye teki Espanjan-kiertueet kesällä 2006 ja keväällä 2007, ja soittaa säännöllisin väliajoin Helsingin indie-klubeilla. Fumble julkaisi "Rise"-debyyttialbuminsa kesäkuussa 2007. Vuonna 2010 Fumble teki Euroopan kiertueen Blue In the Face yhtyeen kanssa. Vuonna 2011 Fumble on keskittynyt uuden albumin tekemiseen.


title: Elias Viljanen

text: Elias "E. Vil" Viljanen (s. 8. heinäkuuta 1975) on suomalaisen metalliyhtyeen Sonata Arctican kitaristi.


title: Elias Viljanen

text: Viljanen aloitti kitaransoiton Kiss-yhtyeen innoittamana vuonna 1983 kahdeksan vuoden iässä. Hänen muita musiikillisia vaikuttajiaan ovat Kirk Hammett (Metallica), John Petrucci (Dream Theater), Joe Satriani ja Steve Vai.


title: Elias Viljanen

text: 1990-luvulla Viljanen oli muun muassa Twilight Lamp -yhtyeen rumpalina; saman yhtyeen kitaristi oli Kaarle Viikate.


title: Elias Viljanen

text: Viljanen on julkaissut kolme sooloalbumia. Hänen taustayhtyeessään Evil Spiritissä soittavat Jari Kainulainen (basso), Timo "Tinke" Niemistö (kitara) ja Tomi Ylönen (rummut). Viljanen soittaa myös yhtyeissä Arched ja Mess. Viljanen käyttää Ibanez-merkkisiä kitaroita.


title: Elias Viljanen

text: Toukokuussa 2007 Viljanen korvasi Sonata Arctican kitaristin Jani Liimataisen, jonka asevelvollisuussotkut olivat ajaneet hänet erilleen muusta yhtyeestä.


title: Elias Viljanen

text: Toukokuussa 2009 ilmoitettiin Eliaksen uudesta levytyssopimuksesta Spinefarm Recordsin kanssa. "Fire-Hearted" niminen albumi julkaistiin kesällä 2009. Ensimmäistä kertaa Eliaksen soololevyllä esiintyy vierailevia laulajia, jotka ovat Marco Hietala ja Tony Kakko.


title: Pirkko-Liisa Perttula

text: Pirkko-Liisa Perttula (oik. "Tiitinen", s. 7. joulukuuta 1955 Kemi) on toimittaja-kirjailija, jonka teoksiin kuuluu koululaisvitsi- ja kauhujuttu-, sananlasku- ja aforismikokoelmia. Perttula on koulutukseltaan lastentarhanopettaja. Hänen kirjojaan on myyty jo yli miljoona kappaletta.


title: Pirkko-Liisa Perttula

text: Koululaisvitsien keräämiseen hän sai innoituksen työskennellessään aikanaan koululaisten iltapäiväosastolla ja kuunnellessaan lasten juttuja. Juttujen muistiinmerkitsemisen ja työstämisen hän aloitti 1980-luvulla. Nykyisin yhteys lapsiin ja nuoriin säilyy oman tyttären ja muiden läheisten lasten kautta.


title: Pirkko-Liisa Perttula

text: Pirkko-Liisa Perttulalle on vuosien keräilyharrastuksen myötä kertynyt laaja kokoelma muun muassa vanhoja postikortteja, kiiltokuvia ja paperinukkeja. Keräilyn lisäksi hän harrastaa käsitöitä, kokkailua ja kaikenlaista liikuntaa. Myös kirjallisuus, kielet ja elokuvat kuuluvat hänen harrastuksiinsa.Koululaisvitsikirjat on kuvittanut Timo Huhtala.Kirjat on kuvittanut Juha Roikonen.Kirjat on kuvittanut Juha Roikonen.Kirjat on kuvittanut Sami Toivonen.Kirjat on kuvittanut Marko Turunen.Kirjat on kuvittanut Juhana Salakari.


title: Insuliinihoito

text: Insuliinihoito tarkoittaa insuliinin avulla toteutettavaa diabeteksen hoitoa. Insuliini voidaan annostella pistoksin eli injektioin useimmiten insuliinikynällä ihonalaiskerrokseen yhden tai useamman kerran päivässä. Insuliinipumpulla voi laittaa insuliinia nopeasti ja vaivattomasti jokaisen syömisen jälkeen myös pieninä annosmäärinä.


title: Insuliinihoito

text: Nuoruustyypin diabeteksessa eli täydellisessä insuliininpuutostilassa tavoitteena on korvata insuliininpuutos annostelemalla kehonulkoista insuliinia. Tavallisesti ryhdytään niin kutsuttuun monipistoshoitoon, jossa pitkävaikutteisen insuliinin lisäksi pistetään aterioiden yhteydessä lyhytvaikutteista insuliinia ruoan hiilihydraattimäärän mukaan. Hoidon tarkoituksena on ylläpitää mahdollisimman normaalia verensokeripitoisuutta.


title: Insuliinihoito

text: Aikuistyypin diabetestä sairastavat henkilöt kärsivät insuliiniresistenssistä, jolloin heidän verenkierrossaan oleva insuliini ei enää alenna sokeritasoa yhtä tehokkaasti kuin terveillä henkilöillä. Haiman insuliinintuotanto ajan myötä heikkenee, jolloin myös aikuistyypin diabeetikko saattaa tarvita insuliinihoitoa.


Vinnie Moore Collection: The Shrapnel Years on yhdysvaltalaisen kitaristi Vinnie Mooren kokoelmalevy.


title: Tampereen Ooppera

text: Tampereen Ooppera on vuonna 1946 perustettu ooppera, joka toimii vierailijavoimin. Sen orkesterina on ollut Tampere Filharmonia. Oopperan vuosittainen oopperaproduktio esitetään nykyisin keväällä Tampere-talossa ja se kerää noin 10 000 katsojaa. Tampereen ooppera teki ensimmäisen ulkomaanvierailunsa vuonna 2005, jolloin se esittiin Joonas Kokkosen "Viimeiset kiusaukset" -teoksen Prahan Kansallisteatterissa.


title: Tampereen Ooppera

text: Tampereen Oopperan solisteja ovat olleet muun muassa Karita Mattila, Soile Isokoski, Camilla Nylund, Juha Uusitalo, Jaakko Ryhänen, Matti Salminen ja Jorma Hynninen. Tampereen Oopperan kuoroon kuuluu 80 laulajaa ja se toimii Heikki Liimolan johdolla.


title: Bernstorffin linna

text: Bernstorffin linna () on linna Gentoften kunnassa Tanskassa. Se rakennettiin vuosina 1759 - 1765, ja on yksi Tanskan varhaisimpia uusklassistisia rakennuksia. Se on saanut nimensä sen ensimmäisen omistajan, ulkoministeri Johann Hartwig Ernst von Bernstorffin mukaan.


title: Bernstorffin linna

text: Linna säilyi Bernstorffin suvun omistuksessa vuoteen 1812 saakka. Vuonna 1842 sen osti Tanskan kuningas Kristian VIII, ja myöhemmin kuningas Kristian IX käytti sitä kesäresidenssinään. Nykyisin linnaa asuttaa Tanskan puolustusministeriön alainen valmiushallitus ("Beredskabsstyrelsen"), joka on pelastustoimen johtava viranomainen Tanskassa.


title: Tulityökortti

text: Tulityökortti yleinen nimi tulitöiden työturvallisuuteen liittyvistä koulutusohjelmista, jonka läpipääsemisestä myönnetään erilaisia muovikortteja. Yleisesti tällaisen korttikoulutuksen haltijalla on oikeus tulitöiden tekemiseen


title: Tulityökortti

text: Tulityökortti-termiä ei pidä sekoittaa on Suomen pelastusalan keskusjärjestön ry. (SPEK) myöntämä määräaikainen kortti SPEK TULITYÖKORTTI-tuotteeseen. Myös tulityöluvan myöntäjällä tulee olla voimassa oleva tulityökortti.


title: Tulityökortti

text: Finanssialan Keskusliitto on laatinut Tulityöt-suojeluohjeen, joka ohjaa tulitöiden tekemistä tilapäisellä tulityöpaikalla. Finassialan Keskusliiton suojeluohjeet ovat usein perustana vakuutusyhtiöiden omille vakuutusehdoille, joissa on SPEK määrityksen mukana.


title: Tulityökortti

text: Tulityöt ovat palovaaran aiheuttavia töitä, joita tehdään yleisesti rakennusalalla sekä metalli- ja kemianteollisuudessa. Tulitöihin kuuluvat esimerkiksi työt, joissa käytetään liekkiä tai joista syntyy kipinöitä. Katto- ja vedeneristysalaan kuuluvia tulitöitä ovat esimerkiksi alustan kuivaaminen liekillä ja bitumin kuumentaminen bitumipadassa. Tilapäisellä tulityöpaikalla tulitöitä tekevällä henkilöllä tulee olla voimassa oleva tulityökortti. Kortti hankitaan ja määräajan ylittäneet kortit uusitaan päivän mittaisilla tulityökursseilla, joita järjestävät muun muassa pelastusliitot, oppilaitokset ja koulutusalan yrittäjät. Kortti on voimassa viisi vuotta koulutuspäivästä lukien.


title: Tulityökortti

text: Tulityökoulutus sekä katto- ja vedeneristysalan tulityökoulutus yhdistyivät 1.1.2016. Ennen vuotta 2016 suoritettu koulutus on voimassa kortissa mainitun ajan ja oikeuttaa tekemään vain kortin mukaisia tulitöitä: tulitöiden turvallisuustutkinto oikeuttaa tekemään vain tulitöitä, ja katto- ja vedeneristysalan tulitöiden turvallisuustutkinto vain katto- ja vedeneristysalan tulitöitä.


title: Tulityökortti

text: Kadonneen SPEK TULITYÖKORTIN tilalle voi hankkia uuden kortin SPEKin verkkokaupasta tai rekisteripalveluista. SPEK Tulityökoulutusta järjestävät yleiset oppilaitokset, palokunnat, SPEK ja yksityiset yritykset. Kirjaimellisesti tulkiten SPEK Tulitöiden rajoitteiden mukaisesti henkilö ei saa sytyttää kynttilää sisätiloissa muualla kuin vakituisella tulityöpaikalla.


title: Tulityökortti

text: Mikäli yrityksen tupakointipaikkaa ei ole määritelty vakituiseksi tulityöpaikaksi, tulee sitä käsitellä tilapäisenä tulityöpaikkana. Tällöin vaaditaan alkusammutuskalusto, tulityöaikainen palovartiointi ja tulityön jälkeinen vartiointi standardin SFS5900 mukaisesti.


title: Tulityökortti

text: Yleisesti ottaen nykyään markkinoilta löytyy useampia vastaavan tulityökoulutuksen tarjoavia kaupallisia toimijoita.


title: Neil Webb

text: Neil John Webb (s. 30. heinäkuuta 1963 Reading, Englanti) on englantilainen entinen jalkapalloilija ja manageri.


title: Neil Webb

text: Webb aloitti uransa Readingissa vuonna 1980. Hän edusti urallaan myös Portsmouthia, Nottingham Forestia, Manchester Unitedia ja Grimsby Townia. Manchester Unitedissa pelatessaan hän oli mukana voittamassa FA Cupia, Cup-voittajien Cupia ja liigacupia.


title: Neil Webb

text: Englannin maajoukkuetta Webb edusti vuoden 1990 MM-kisoissa ja vuosien 1988 ja 1992 EM-kisoissa.


title: Neil Webb

text: Uransa jälkeen Webb on mm. toiminut Englannin 9. korkeimmalla sarjatasolla Combined Counties Football League:ssa pelanneen Reading Town FC managerina.


title: Neil Webb

text: Hänen työnantajansa on nykyisin Charlton Athletic FC.


title: Neil Webb

text: Hänen molemmat poikansa ovat jalkapalloilijoita. Luke Webb pelaa tällä hetkellä Hereford Unitedissa ja Josh Webb pelaa Readingin junioreissa.


title: Uinti kesäolympialaisissa 1920

text: Kesäolympialaisissa 1920 uitiin yhteensä 10 lajia. Uutena lajina mukaan tuli naisten 300 metrin vapaauinti.


title: Sam Fisher

text: Samuel ”Sam” Leo Fisher on Ubisoft-pelitalon "Splinter Cell" pelisarjassa ja kirjasarjassa esiintyvä kuvitteellinen hahmo.


title: Sam Fisher

text: Fisherin loivat "Splinter Cell" -pelien käsikirjoittaja J. T. Petty ja johtava taiteilija Martin Caya, tosin luvan hahmon luomiseen antoi Tom Clancy. Sam Fisheriä on ääninäytellyt Michael Ironside vuosina 2002–2010 ja Eric Johnson vuodesta 2013 alkaen.


title: Sam Fisher

text: Sam Fisher työskentelee NSA:n kuvitteellinen operatiivisen Third Echelon -yksikön kenttäagenttina. Fisherin tehtävänä on toimia vakoojana ja tunkeutua kenenkään huomaamatta mahdottomalta vaikuttaviin paikkoihin hankkiakseen NSA:lle hyödyllistä tietoa. Fisherin elämää ovat aina varjostaneet tiedustelu, taistelu ja jatkuva koulutus, ja hänen tehtäviinsä ovat kuuluneet vakoilun ohella myös kidnappaukset, salamurhat ja varkaudet.


title: Sam Fisher

text: Fisherin menneisyydestä on vain vähän tarkkaa tietoa. "Tom Clancy’s Splinter Cell: Checkmate" -romaanin perusteella Fisherin isä osallistui toiseen maailmansotaan. Fisher itse on noin 45–55-vuotias, joten hän luultavasti syntyi 1950-luvun loppupuolella tai 1960-luvun alussa – "n" ohjekirjassa Fisherin mainitaan syntyneen vuonna 1957. Martin Cayan mukaan Fisher palveli 1980-luvulla Yhdysvaltain lentotukikohdassa Saksassa.


title: Sam Fisher

text: "Tom Clancy’s Splinter Cell" -romaanin mukaan Fisher toimi 1980-luvun loppupuolella CIA-agenttina, vaikka hän inhosikin silloista työtään. "Chaos Theory" -pelin kolmas tehtävä paljastaa, että CIA-agenttina toimiessaan Fisher osallistui Panamassa vuoden 1989 sotilasoperaatioon, jossa yhdysvaltalaiset joukot syrjäyttivät presidentti Manuel Noriegan. Samassa tehtävässä Fisher kuitenkin toteaa Anna Grimsdóttírille, että hän vietti suurimman osan vuodesta 1989 ”makaamalla Bagdadin ja Kuwaitin välisen tien ojassa”. "Tom Clancy’s Splinter Cell" -pelin harjoitustehtävän päättävän keskustelun dialogi viittaa siihen, että Fisher osallistui Persianlahden sotaan.


title: Sam Fisher

text: Fisherin ja hänen vanhan ystävänsä Douglas Shetlandin välinen keskustelu "" -pelin ensimmäisessä kentässä paljastaa, että Fisher kuului aikoinaan Yhdysvaltain laivaston Navy SEAL -erikoisjoukkoihin. "in" mukaan Shetland oli Fisherin Navy SEAL -yksikön komentaja, ja että Fisher pelasti FARC-sissien vangiksi joutuneen Shetlandin vuonna 1992.


title: Sam Fisher

text: Fisher meni vuonna 1984 naimisiin Regan Burnsin kanssa, mutta tämä menehtyi syöpään vuonna 1989. Pariskunnalle syntyi Sarah-niminen tytär. Kun Sarah kuolee "" jouduttuaan rattijuopon yliajamaksi, Fisher alkaa kärsiä syvästä masennuksesta eikä enää kykene keskittymään tehtäviinsä kunnolla.


title: Sam Fisher

text: Fisher värvättiin vastaperustetun Third Echelonin ensimmäiseksi kenttäagentiksi vuoteen 2004 sijoittuvassa "Tom Clancy’s Splinter Cell" -pelissä. Fisher on sittemmin tunkeutunut muiden muassa lentokentille, pilvenpiirtäjiin, öljynporauslautoille, rahtilaivoihin, sotilastukikohtiin, sukellusveneisiin ja jopa Yhdysvaltain keskustiedustelupalvelu CIA:n päämajaan. Hän on pelastanut Yhdysvaltain kansallisen turvallisuuden lukuisia kertoja; esimerkkeinä "Splinter Cellissä" Fisher salamurhaa Yhdysvaltoja informaatiosodankäynnillä uhanneen entisen Georgian presidentin Kombayn Nikoladzen ja "Pandora Tomorrow" -pelissä hän estää tappavaa isorokkopommia räjähtämästä Los Angelesin kansainvälisellä lentoasemalla.


title: Sam Fisher

text: Sam Fisherin pomona toimii Yhdysvaltain armeijan eversti Irving Lambert, joka toimii Third Echelonin johtajana ja neuvoo Fisheriä kertomalla tälle tehtävän tavoitteet. Lambertin ohella Fisheriä avustaa joukko muita NSA:n työntekijöitä, kuten tietotekniikkaan perehtynyt Anna Grimsdóttír. Fisherin varustuksesta vastasi Vernon Wilkes Jr., mutta tämän kuoltua tilalle tuli Frances Coen ja myöhemmin William Redding.


title: Sam Fisher

text: Fisherin ammatti edellyttää runsaasti matkustelua ympäri maailmaa, ja hän on uransa aikana suorittanut tiedustelutehtäviä muiden muassa Britanniassa, Etelä-Koreassa, Georgiassa, Indonesiassa, Islannissa, Israelissa, Japanissa, Kanadassa, Kiinassa, Kolumbiassa, Kongon demokraattisessa tasavallassa, Meksikossa, Myanmarissa, Panamassa, Perussa, Pohjois-Koreassa, Ranskassa, Serbiassa, Ukrainassa ja Venäjällä.


title: Sam Fisher

text: Fisher kuljetetaan tiedustelutehtäviin yleensä V-22 Osprey -kuljetuskoneella. Muutamissa "Splinter Cell" ja "Pandora Tomorrow" -pelien kentissä Fisher kuitenkin haetaan mustalla pakettiautolla, ja "Chaos Theoryssa" hän matkustaa sotalaiva "USS Clarence E. Walshille" UH-60 Black Hawk -kuljetushelikopterin kyydissä.


title: Sam Fisher

text: Koska Third Echelonin olemassaolo on tarkkaan varjeltu salaisuus, Fisherillä ei ole varaa epäonnistua. Mikäli hän kuolee tai joutuu vangiksi kesken tehtävän, yhdysvaltalaiset viranomaiset kiistävät hänen olemassaolonsa.


title: Sam Fisher

text: Vuosien taistelukokemuksen seurauksena Fisherille on kehittynyt hieman kyyninen elämänasenne ja sarkastinen huumorintaju. Hänellä on tapana kommentoida sarkastisin toteamuksin huippusalaisen ja useimmiten laittoman ja epäilyttävän työnsä luonnetta. Fisher on vaatimaton eikä hän ole erityisemmin kiinnostunut maineesta tai kunniasta. Hän on kuitenkin hyvin isänmaallinen ja erittäin uskollinen yhdysvaltalaiselle aatemaailmalle. Hän myös noudattaa aina käskyjä, myös silloin kun hän pitää hänelle annettuja määräyksiä epämiellyttävinä tai jopa moraalittomina.


title: Sam Fisher

text: Fisherin suhtautuminen muihin Third Echelonin työntekijöihin muuttuu pelien aikana. Alkuperäisessä "Splinter Cellissä", jossa hän on vasta liittynyt Third Echeloniin, hän tottelee pomonsa Irving Lambertin käskyjä suoraviivaisesti ja kunnoittavasti. Myöhemmissä pelisarjan osissa, joissa hän ehtinyt tutustua työtovereihinsa, Fisher keskustelee Lambertin, Grimsdóttírin ja muiden Third Echelonin työntekijöiden kanssa paljon tuttavallisempaan ja humoristisempaan sävyyn.


title: Sam Fisher

text: Kahta edeltäjäänsä väkivaltaisemmassa "Chaos Theoryssa" Fisher esitetään hyvin armottomana henkilönä vihollisilleen. Kun Fisher käy kuulustelun nappaamansa vartijan kanssa, hän usein pelottelee vartijaa taistelupuukollaan ja uhkaa tappavansa hänet, ellei vartija kerro jotakin käyttökelpoista tietoa. Fisherillä on myös tapana viljellä mustaan huumoriin pohjautuvia vitsejä, joita työnsä vakavasti ottava Lambert ei aina kykene ymmärtämään. Toisaalta Fisher itse ei siedä sitä, että Grimsdóttír vitsailee hänen iäkkyytensä kustannuksella.


title: Sam Fisher

text: Vaikka Fisher on noin 50-vuotias, hän on ikäisekseen yllättävän atleettinen. Hän on erinomainen kiipeilijä ja kykenee käyttämään hyödykseen esimerkiksi rännejä ja puhelinpylväitä. Hän on tarpeeksi voimakas jaksaakseen nostaa täysikasvuisen ihmisen olkapäilleen ja kantaakseen häntä. Hän on myös kykenee liikkumaan ilmastointikanavissa, roikkumaan pää alaspäin pitäen kiinni putkista ja juoksemaan nopeammin kuin tavallinen sotilas. Hyvästä yleiskunnostaan huolimatta "Chaos Theoryssa" voi huomata, että ikä on alkanut saavuttaa Fisheriä, sillä hänen voi usein kuulla päästelevän murahduksia ja ähkäisyjä suorittaessaan fyysisesti vaativia tehtäviä.


title: Sam Fisher

text: Koska Fisherin ammatti vaatii vakoilua, hän on kehittänyt itselleen hiiviskelytyylin, jonka avulla hän kykenee liikkumaan varjoissa kenenkään huomaamatta. Itse asiassa hän kykenee liikkumaan niin äänettömästi, etteivät useimmat hänen vihollisistaan edes havaitse hänen läsnäoloaan, ellei sitten Fisher nappaa heitä takaapäin. Fisher osaa käyttää pimeyttä hyväkseen, sillä pimeässä viholliset eivät voi nähdä häntä, kun taas Fisher kykenee liikkumaan vaivattomasti pimeänäkölasiensa avulla. Tämän vuoksi Fisher usein pyrkii sammuttamaan kaikki mahdolliset valonlähteet. Toisinaan Fisher pyrkii hämäämään tai houkuttelemaan vihollisia luokseen erilaisilla vihellyksillä.


title: Sam Fisher

text: Fisher on kyvykäs lähitaistelija, ja hän kykenee tainuttamaan aikuisen ihmisen yhdellä ainoalla iskulla takaraivoon. "Splinter Cell" -kirjojen mukaan Fisher sai Krav Maga -koulutusta vanhalta ystävältään, Katia Loernsternilta.


title: Sam Fisher

text: Vaarallisen työnsä luonteen vuoksi Fisher on aseistettu SC-pistoolilla (muunneltu FN Five-seveN) ja SC-20-monitoimirynnäkkökiväärillä (muunneltu FN F2000), jotka on varustettu äänenvaimentimella. "Chaos Theory" esittelee Fisherin asearsenaaliin myös taistelupuukon, joka on itse asiassa Yhdysvaltain merijalkaväen suosima Ka-Bar-veitsi.


title: Sam Fisher

text: Pistoolin lippaaseen mahtuu 20 patruunaa ja Fisher kantaa mukanaan enintään kolmea lipasta. Vaikka FN Five-seveN onkin suunniteltu läpäisemään suojaliivit, Fisherin pistooli on varsin tehoton ja vaatii kolmesta viiteen osumaa vihollisen tappamiseksi. "Pandora Tomorrow" lisää pistooliin laser-tähtäimen, mutta myöhemmissä peleissä laser-tähtäin on poistettu ja korvattu kokeellisella OCP-mikroaaltolähettimellä, joka kykenee sammuttamaan lamppujen ja valvontakameroiden kaltaisia elektronisia laitteita.


title: Sam Fisher

text: SC-20-monitoimirynnäkkökiväärin lippaaseen mahtuu 30 patruunaa ja Fisher kantaa enintään neljää lipasta. Vaikka SC-20:n kiikaritähtäin onkin epätarkka, Fisher kykenee pidättämään hengitystään, jolloin hän voi ampua hyvin tarkasti. Aseessa on myös kranaatinheitin, jolla voi ampua tarrakameroiden ja savukranaattien kaltaisia ei-tappavia laitteita. "Chaos Theoryssa" ja "Double Agentissa" aseeseen voi liittää tarkuutta lisäävän etukahvan, pienoishaulikon tai aseen oikean piipun tilalle, ei vaimennetun panssarinläpäiseviä ammuksia laukaisevan tarkkuuskiväärin.


title: Sam Fisher

text: Fisherin luotetuin ase on kuitenkin hänen taistelupuukkonsa, jonka avulla hän voi tappaa vihollisiaan äänettömästi ja salamannopeasti. Hän kykenee käyttämään sitä myös muiden muassa lukkojen rikkomisessa, pommien purkamisessa, salakuuntelulaitteiden asentamisessa puhelinlinjoihin tai erilaisten kankaiden ja johtojen leikkaamiseen. Fisherillä on tapana käyttää puukkoaan nappaamiensa vihollisten uhkailemiseen.


title: Sam Fisher

text: Fisher käyttää tehtävissään mustan väristä kokovartalopukua, jonka päällä on kevlarista valmistettu suojaliivi. "Tom Clancy’s Splinter Cell" -romaani kuvailee puvun ominaisuuksia ja paljastaa, että siihen on asennettu muiden muassa hikoilun estävä jäähdytysjärjestelmä ja laser-tähtäimet havaitsevia implantteja. Samassa kirjassa Fisher toteaa inhoavansa pukuaan, koska se on hänestä liian tiukka ja kireä. Puvusta on olemassa erilaisia versioita, kuten "Double Agentissa" nähty vitivalkoinen, arktisiin ympäristöihin tarkoitettu maastopuku. Fisherin puvustukseen kuuluvat myös asevyö ja mustat taistelusaappaat.


title: Sam Fisher

text: Fisherin vihreää valoa hohtavista, kolmilinssisistä yönäkö- ja lämpökameralaseista on muodostunut "Splinter Cell" -sarjan ”tavaramerkki”. "Chaos Theory" liittää lasien toimintoihin myös elektromagneettista säteilyä havaitsevan toiminnon, jonka avulla Fisher kykenee tunnistamaan sähkölaitteita. "Splinter Cell" -sarjan suosion myötä laseja on parodioitu muutamin kertoja, esimerkiksi "Rayman Raving Rabbidsissa", joka on myös Ubisoftin valmistama ja tuottama.


title: Sam Fisher

text: Ensimmäisen "Splinter Cell" -pelin alussa paljastetaan, että Fisher käyttää sisäkorvaistutetta, jonka avulla hän on kykenee kuuntelemaan muiden Third Echelonin työntekijöiden neuvoja. Fisher itse kykenee puhumaan Lambertille ja muille työtovereilleen laseihinsa kiinnitetyn pienoisradion kautta.


title: Vladimir Vogel

text: Vladimir Rudolfowitš Vogel (, 29. helmikuuta 1896 Moskova – 19. kesäkuuta 1984 Zürich) oli venäläinen musiikkikriitikko, säveltäjä ja sävellyksen opettaja.


title: Vladimir Vogel

text: Vogel opiskeli sävellystä Moskovassa ja myöhemmin Ferruccio Busonin johdolla Berliinissä. Vogel muutti Venäjältä Saksaan vuonna 1918, josta hän joutui pakenemaan Sveitsiin vuonna 1933. 1920-luvun teoksissa Vogel käytti ekspressionistista tyyliä, mutta liittyi pian "lokakuun ryhmään", joka edisti modernistista musiikkia pyrki yhdistämään länsimaista taidemusiikkia itämaiseen musiikkiperinteeseen. Myöhäistuotannossaan Vogel käytti dodekafoniaa.


title: John Ericsson

text: John Ericsson (31. heinäkuuta 1803 – 8. maaliskuuta 1889) oli ruotsalainen keksijä ja teollisuusmies. Vaikka Ericsson syntyikin Ruotsissa, hän teki uransa tärkeimmät keksinnöt Yhdysvalloissa.


title: John Ericsson

text: Ericssonin uran saavutuksiin kuului muun muassa olla mukana ensimmäisen potkurikäyttöisen valtamerialuksen rakentamisessa. Kyseisellä valtamerialuksella hän saapui itsekin New Yorkiin, missä hän syventyi 1830-luvun lopussa ja 1840-luvun alussa kehittämään Yhdysvaltain laivastolle potkurikäyttöistä laivaa. Ericsson keksi potkurin vuonna 1836. Hän myös keksi lämpöilmakoneen, joka oli omana aikanaan menestys. Sitä myytiin lyhyessä ajassa pelkästään New Yorkin kaupungille 1 200 kappaletta, mikä oli kyseiseen aikaan hyvin paljon. Ericssonin uran suurin läpimurto oli kuitenkin mahdollisesti vuonna 1862 kehitetty "USS Monitor", joka teki hänestä kansallissankarin Yhdysvalloissa.


title: John Ericsson

text: John Ericsson oli Nils Ericsonin veli.


title: St. Julian’s

text: St. Julian's () on kaupunki Maltalla. Kaupunki sijaitsee Vallettasta pohjoiseen ja siellä oli noin 12 700 asukasta vuonna 2017. Vuoden 2011 väestönlaskennassa asukasluku oli 8 067. St. Julian's on eräs Maltaan suuntautuvan turismin keskuksia. St. Juliansissa sijaitsee Paceville, joka on kuuluisa lukuisista yökerhoistaan ja yöelämästään.


title: Théophile-Jules Pelouze

text: Théophile-Jules Pelouze (26. helmikuuta 1807 – 31. toukokuuta 1867) oli ranskalainen kemisti. Useat 1800-luvun loppupuolen kuuluisat kemistit ovat saaneet oppinsa Pelouzelta, joka kuului elinaikanaan Euroopan suurimpiin kemisteihin. Collége de Francessakin professorina toiminut Pelouze perusti 1850 yksityisen koulutuslaboratorion Pariisiin, missä mm. Alfred Nobel opiskeli vuoden ajan. Pelouze kuoli Pariisissa 1867.


title: Christiansborg

text: Christiansborg on palatsi Tanskan pääkaupungissa Kööpenhaminassa. Se sijaitsee Slotsholmenin saarella, kaupungin keskustassa. Linnassa toimii useita keskeisiä Tanskan valtiollisia intituutioita. Suurimman osan tiloista vie Tanskan parlamentti. Linnassa sijaitsee myös maan pääministerin toimisto, korkein oikeus, sekä kuningashuoneen tiloja kuten vastaanottotilat, kappeli ja hevostallit.


title: Christiansborg

text: Ensimmäinen Slotsholmenille rakennettu linna oli Absalonin linna, joka rakennettiin vuonna 1167. Saxo Grammaticuksen mukaan linnan rakennutti Roskilden piispa Absalon. Linna seisoi paikalla noin 200 vuoden ajan, ja se koki monia hyökkäyksiä ja miehityksiä. Vuonna 1349 linnan valloitti kuningas Valdemar IV:n viholliset Hansaliitosta. Hansaliiton kaupungit lähettivät kivenhakkaajia tuhoamaan linnan kivi kiveltä, siinä myös onnistuen.


title: Christiansborg

text: Kööpenhaminan linna rakennettiin nopeasti tuhotun Absalonin linnan tilalle. Uusi linna oli edeltäjänsä Absalonin linnan tavoin Roskilden piispan omistuksessa, kunnes Tanskan kuningas Eerik Pommerilainen anasti oikeudet linnaan vuonna 1417. Siitä lähtien linnaa asuttivat Tanskan hallitsijat.


title: Christiansborg

text: Kööpenhaminan linna koki useita kertoja monia suuria muutoksia. 1720-luvulla kuningas Fredrik IV rakennutti sen kokonaan uudestaan. Uudelleenrakennetusta linnasta tuli kuitenkin niin painava, että sen perustukset alkoivat horjua. Fredrik IV:n seuraaja, kuningas Kristian VI näkikin parhaaksi tuhota Kööpenhaminan linnan ja rakennuttaa täysin uuden linnan sen tilalle heti valtaannousemisensa jälkeen.


title: Christiansborg

text:
Kuningas Kristian VI ryhtyi välittömästi rakennuttamaan uutta Christiansborgia Kööpenhaminan linnan tilalle päästyään vallan kahvaan. Linna oli arkkitehti Elias David Häusserin suunnittelema, ja se edusti barokin tyylisuuntaa. Linna valmistui suurimmaksi osaksi vuonna 1754. Vuonna 1794 linnan kuitenkin tuhosi raivoisa tulipalo.
Barokkilinnan tuhouduttua maan tasalle asui Tanskan kuninkaallinen perhe tilapäisesti Amalienborgin linnassa. Vuonna 1803 aloitettiin toisen Christiansborgin linnan rakentaminen. Sen suunnitteli arkkitehti C. F. Hansen, ja se edusti ranskalaissävytteistä empiretyyliä. Kun linna valmistui vuonna 1828, kuningas Fredrik VI ei kuitenkaan halunnutkaan asua linnassa, vaan käytti sitä vain seremoniallisissa tilaisuuksissa.


title: Christiansborg

text: Ainoa empirelinnassa asunut monarkki oli Fredrik VII, joka asutti linnaa vuosina 1852-1863. Vuonna 1884 linna koki saman kohtalon kuin sitä edeltänyt barokkilinna, kun tulipalo tuhosi sen. Hansenin suunnittelema linnan kappeli sekä muutama sivurakennus kuitenkin saatiin pelastettua.


title: Christiansborg

text: Kolmannen ja nykyisen Christiansborgin linnan suunnitteli Thorvald Jørgensen, joka valittiin suunnittelijaksi arkkitehtikilpailun kautta. Linna rakennettiin vuosina 1907-1928, uusbarokki-tyylisuuntaa noudattaen. Linnan omistaa täysin Tanskan valtio, ja sitä valvoo sekä hoitaa linna- ja kiinteistöhallinto.


title: Charles Macintosh

text: Charles Macintosh (29. joulukuuta 1766 – 25. heinäkuuta 1843) oli skotlantilainen keksijä ja kemisti. Hänet tunnetaan todennäköisesti parhaiten hänen mukaansa nimetyistä sadetakeista.


title: Charles Macintosh

text: Macintosh syntyi Glasgow'ssa, missä hänen isänsä William Macintosh toimi kauppiaana. Hän ja kenraaliluutnantti John Moore olivat serkuksia hänen äitinsä kautta. Nuoruudessaan hän toimi kirjanpitäjänä ja kävi tohtori William Irvinen kemian luennoilla. Hänen kirjanpitäjän uransa päättyi ennen kuin hän täytti 20, kun hän alkoi sen sijaan työskennellä ammoniumkloridin valmistuksen parissa. Joitakin hänen varhaisista kemian alan keksinnöistään olivat uusi menetelmä preussinsinisen valmistukseen sekä useat väriaineet.


title: Charles Macintosh

text: Macintosh sai vuonna 1823 patentin vesitiiviiseen kankaaseen, jota valmistettiin liittämällä yhteen kaksi kumista ja naftasta valmistettua kerrosta. Keksijä Thomas Hancock hankki lisenssin tuotteeseen, ja siitä valmistettujen vaatteiden valmistus alkoi 1825 Manchesterissä. Vesitiiviiden vaatteiden myynti laski myöhemmin rajusti rautateiden yleistyessä, sillä niissä matkustettaessa matkalaiset eivät olleet yhtä säälle alttiita kuin postivaunuissa.


title: Charles Macintosh

text: Lisäksi Macintosh patentoi vuonna 1825 menetelmän, jolla muutettiin rautaa teräkseksi, mutta joka osoittautui käytännössä vaikeaksi toteuttaa. Hän oli myös mukana patentoimassa uuden kuumaa ilmaa käyttävän prosessin rautamalmin jalostamiseksi yhdessä James Beaumont Neilsonin kanssa vuonna 1828.


title: Hyödykemarkkina

text: Hyödykemarkkina on taloustieteessä ja erityisesti kilpailuoikeudessa käytetty termi, jolla tarkoitetaan samalla taloudellisella markkinalla olevien hyödykkeiden ryhmää. Kaksi hyödykettä ovat samalla taloudellisella markkinalla, mikäli ne ovat taloudellisesti toistensa substituutteja - eli toisen hyödykkeen hinnan noustessa toisen hyödykkeen kysyntä lisääntyy.


title: Eero Byckling

text: Eero Arvi Byckling (s. 24. lokakuuta 1936 Helsinki) on suomalainen fysiikan emeritusprofessori. Hän toimi Jyväskylän yliopistossa teoreettisen fysiikan professorina 1970–1973 ja sen jälkeen Teknillisen korkeakoulun teknillisen fysiikan professorina 1973–2000.


title: Eero Byckling

text: Eero Byckling opiskeli Teknillisessä korkeakoulussa valmistuen diplomi-insinööriksi 1961, tekniikan lisensiaatiksi 1962 ja tekniikan tohtoriksi 1963. Teknisten opintojen lisäksi hän suoritti filosofian kandidaatin tutkinnon pääaineena matematiikka Helsingin yliopistossa 1962.


title: Eero Byckling

text: Akateemisen uransa Byckling aloitti 1959–1962 assistenttina Teknillisessä korkeakoulussa. Valmistuttuaan hän täydensi 1962–1964 opintojaan Tanskassa. Palattuaan kotimaahan hän työskenteli aluksi 1964–1965 atomienergianeuvottelukunnan tutkijana. Sitten hän toimi Teknillisen korkeakoulun teoreettisen fysiikan dosenttina vuosina 1965–1973. Hän oli vuodesta 1965 myös Helsingin yliopiston teoreettisen fysiikan dosentti.


title: Eero Byckling

text: Ensimmäisen kerran Byckling työskenteli professorina, kun hän toimi 1965–1966 Helsingin yliopiston virkaa tekevänä professorina. Sitten hän työskenteli lukuvuoden 1966–1967 vierailevana professorina Minnesotan yliopistossa. Palattuaan jälleen kotimaahan hän oli 1967–1968 virkaa tekevänä teoreettisen fysiikan professorina Oulun yliopistossa. Hän toimi siellä professorin työnsä ohella myös teoreettisen fysiikan laitoksen johtajana kaudella 1967–1968. Sen jälkeen hän työskenteli vuodesta 1969 varttuneena tutkijana Teoreettisen fysiikan tutkimuslaitoksessa.


title: Eero Byckling

text: Byckling aloitti ensimmäisen vakinaisen professuurinsa, kun hänet nimitettiin Jyväskylän yliopiston teoreettisen fysiikan professoriksi vuoden 1970 alusta ja hän toimi siinä toimessa elokuuhun 1973 asti. Hänen toimikautensa Jyväskylässä jäi lyhyeksi, joten Jari Elorannan mukaan hänen vaikutustaan teoreettisen fysiikan tutkimuksen kehittymiselle ja muotoutumiselle Jyväskylän yliopiston fysiikan laitoksella on vaikea arvioida. Jyväskylästä Byckling siirtyi vuonna 1973 Teknillisen korkeakoulun teknillisen fysiikan professoriksi. Hän on lisäksi työskennellyt useissa ulkomaisissa yliopistoissa, kuten Kööpenhamina, Amsterdam, Pariisi, Berkeley, MIT ja Stanford.


title: Eero Byckling

text: Eero Byckling toimi valtakunnallisen Fysiikan tutkimuslaitoksen johtajana sen perustamisesta 1996 lähtien eläkkeelle siirtymiseensä asti vuonna 2000.


title: Eero Byckling

text: Tutkimustyön ja opetuksen ohella Eero Byckling on toiminut monissa tekniikan alan luottamustehtävissä, mm. Suomalaisen tiedeakatemian hallituksessa ja rahavarainhoitajana 1981–85. Hän on ollut mukana perustamassa useita julkisen ja yksityisen sektorin organisaatioita. Vuonna 1979 hän käynnisti Teknillisen korkeakoulun Tietotekniikan osaston perustamisen. Vuonna 1980 hän oli mukana järjestämässä uudelleen Neste Oy:n tutkimustoimintaa ja perusti Jussi Rinnan kanssa yrityksen riskirahoitusyksikön. Yhdessä professori Martti Kailan kanssa hän perusti vuonna 1984 Otaniemen teknologiakylän ja toimi osa-aikaisesti sen ensimmäisenä toimitusjohtajana. CERNin pyynnöstä perustettiin vuonna 1996 valtakunnallinen Fysiikan tutkimuslaitos, jonka uudentyyppisen rakenteen Byckling kehitti ja toimi sen johtajana vuoteen 2000. Hän on myös luonut useita korkean teknologian tuotteita ja kasvuyrityksiä, joiden tuotteista kolme on päätynyt maailmanmarkkinoille.


title: Eero Byckling

text: Opetustoiminnassaan Byckling on toiminut vastuullisena ohjaajana 68 väitöskirjassa ja useassa sadassa diplomityössä. Hänen oppilaistaan kolme on akatemiaprofessoreita ja noin 20 on professoreina useissa eri maissa. Julkaisuista voidaan mainita hänen yhdessä professori Keijo Kajantien kanssa kirjoittamansa kirja "Particle Kinematics" (1973). Sen ohella hän on laatinut yhteensä noin 120 tieteellistä julkaisua, joita on hänen oman tutkimusalansa eli teoreettisen fysiikan lisäksi muiltakin tieteenaloilta. Hän on Suomalaisen Tiedeakatemian jäsen vuodesta 1974 ja samana vuonna 1974 hänedtä tuli myös Teknillisten Tieteiden Akatemian jäsen. Vuosina 1984–87 hän oli International Commission for Opticsin varapuheenjohtaja. Sotilasarvoltaan Byckling on aliluutnantti.


title: Eero Byckling

text: Fysiikan ja matematiikan ohella Eero Byckling on ollut kiinnostunut jo opiskeluajoista lähtien kaunokirjallisuudesta ja filosofiasta. Luonnonfilosofian seuran esitelmätilaisuudessa ”Miten semantiikka auttaa erottamaan todellisuuden fiktioista?” Bycklingin kuvaili ajatteluaan: "”Lähtökohtana omalle kiinnostukselleni filosofiaan ei ole ollut niinkään akateeminen filosofia vaan yleisesti pyrkimys ymmärtää todellisuutta perinteisen länsimaisen filosofian pohjalta.”"


title: Eero Byckling

text:
Vuonna 2017 Byckling julkaisi teoksen "Vienti vetämään – Näin luomme uusia
menestyviä vientituotteita", jossa hän pohdiskelee, miksi Suomessa ei ole syntynyt uusia menestyksellisiä vientituotteita viimeisen neljännesvuosisadan (1991–2016) aikana ja miksi suomalaisten tuotteiden vienti ulkomaille on supistunut. Bykcling tarjoaa teoksessa omia ratkaisujaan ongelmakysymyksiin. Näiden teemojen lisäksi hän käsittelee kirjassaan yritysten ja niiden tuotekehitystoiminnan rahoitusta. Teoksen tausta-aineistona on suuri määrä kansainvälisiä taloutta ja innovaatioita käsitteleviä tutkimuksia.


title: Eero Byckling

text: Byckling on vuodesta 1959 ollut naimisissa Kaarina Koskisen kanssa ja pariskunnalla on kaksi lasta.


title: Jäätikköjokitulva

text: Jäätikköjokitulva eli jökulhlaup (islantia, sananmukaisesti ”jäätikköjuoksu”) on äkillinen ja raju jäätikön patoaman jäätikköjärven purkaus. Purkautuminen voi tapahtua esimerkiksi eroosion, lumi- tai maanvyöryn tai maanjäristyksen takia tai yksinkertaisesti siksi, että jäätikköjärven veden paine on kasvanut liian suureksi, jolloin jäätikön muodostama pato murtuu. Alun perin termi jökulhlaup viittasi vain vulkaanisen toiminnan aiheuttamaan jäätikköjärven purkautumaan, mutta nykyään se voi tarkoittaa mitä tahansa rajua vesipurkausta jäätikön patoamasta järvestä.


title: Jäätikköjokitulva

text: Jäätikön patoama järvi syntyy tyypillisesti siten, että etenevä jäätikkö tukkii joen tai vuonon. Jäätikköjärvien purkaukset ovat usein toistuvia, koska purkaus ei aina tyhjennä järveä kokonaan. Kun vettä on taas kertynyt järveen riittävästi, tapahtuu uusi purkaus. Purkauksia tapahtuu tyypillisesti kerran vuodessa tai muutaman vuoden välein, usein myöhäiskesällä tai syksyllä. Jäätikköjärvien äkilliset purkaukset voivat aiheuttaa merkittävää tuhoa ja jopa kuolemantapauksia.


title: Jäätikköjokitulva

text: Jäätikköjärvien purkauksia tapahtuu vuoristojäätiköillä ympäri maailmaa, etenkin Alaskassa, Kanadassa ja Islannissa. Erityisesti Aasian nopeasti sulavat vuoristojäätiköt ovat vakava riski: sulamisvesien äkillinen purkautuminen uhkaisi kymmenien tuhansien ihmisten henkeä ja aiheuttaisi merkittävää taloudellista tuhoa. Himalajalla on tuhansia jäätikköjärviä, joista vaarallisen nopeasti täyttyviksi on luokiteltu 44. Nepalissa ja Bhutanissa on sattunut jäätikköjärvien purkauksia aiemminkin, mutta ilmaston lämpeneminen on kasvattanut vakavien onnettomuuksien riskiä.


title: Jäätikköjokitulva

text: Tunnetuin ja yksi eniten tutkituista tapauksista on Grímsvötnin jäätikköjärvi Vatnajökull-jäätikön alla Islannissa. Järvi on muodostunut geotermisen lämmön sulattaessa jäätikön pohjaa, ja se pysyy tavallisesti sulana geotermisen toiminnan ansiosta. Noin 5–6 vuoden välein vesi purkautuu 50 kilometriä pitkää jäänalaista käytävää pitkin. Myös järven alla olevan tulivuoren purkautuminen voi aiheuttaa äkillisen vesipurkauksen.


title: Jäätikköjokitulva

text: Esimerkiksi vuonna 1996 jäätikönalaisen tulivuoren purkautuessa sulamisvesien paine Grímsvötnissa kasvoi, joten se tulvi yli äyräiden samalla etsien purkautumistietä kohti merta. Lopulta sulamisvedet purkautuivat jäätikön alta Skeiðará-jokeen. Tämän seurauksena sulamisvedet tuhosivat Skeiðará-joen sillat samalla katkaisten Islantia ympäröivän maantien.


title: Jäätikköjokitulva

text: Vuoden 1755 purkauksen huippukohdassa Mýrdalsjökull-jäätikön alla olevan Katla-tulivuoren aikaansaaman jäätikköjokitulvan huipun on arvioitu olleen 200 000–400 000 m³/s (vertailun vuoksi Amazonin, Mississippin, Niilin ja Jangtsen yhteenlaskettu virtaama on noin 266 000 m³/s).


title: Det sjungande trädet

text: Det sjungande trädet () on Erik Bergmanin ainoa, vuosina 1986–1988 sävelletty ooppera, joka sai ensi-iltansa Kansallisoopperan uuden oopperatalon ensimmäisenä kantaesityksenä vuonna 1995. Teoksen libreton on kirjoittanut kirjailija Bo Carpelan ja se perustuu vanhaan smålandilaiseen satuun "Prins Hatt under jorden", joka puolestaan mukailee Apuleiuksen myyttiä Amorista ja Psykhestä.


title: Det sjungande trädet

text: Ooppera koostuu 22:sta kohtauksesta, jotka on jaettu kolmeen näytökseen. Teoksen sävelkieli on modernia ja sitä hallitsevat sekunti- ja kvarttiharmoniat.


title: Luettelo ammattitutkinnoista

text: Tämä artikkeli on luettelo ammattitutkinnoista. Enemmän aiheesta on artikkelissa ammatilliset tutkinnot. Luettelossa niistä ammattitutkinnoista, jotka ovat samalla ammattinimikkeitä, on jätetty pois liite "ammattitutkinto" (at). Se on kuitenkin jätetty niihin tutkintoihin, joilla on sama nimike kuin vastaavalla ammatillisella perustutkinnolla tai erikoisammattitutkinnolla.


title: Luettelo ammattitutkinnoista

text: Vapaa-aika ja nuorisotyö


title: Luettelo ammattitutkinnoista

text: Kielitieteet


title: Luettelo ammattitutkinnoista

text: Muu humanistinen ja kasvatusala


title: Luettelo ammattitutkinnoista

text: Käsi- ja taideteollisuus


title: Luettelo ammattitutkinnoista

text: Viestintä- ja informaatiotieteet


title: Luettelo ammattitutkinnoista

text: Teatteri ja tanssi


title: Luettelo ammattitutkinnoista

text: Liiketalous ja kauppa


title: Luettelo ammattitutkinnoista

text: Tietojenkäsittely


title: Luettelo ammattitutkinnoista

text: Arkkitehtuuri ja rakentaminen


title: Luettelo ammattitutkinnoista

text: Kone-, metalli- ja energiatekniikka


title: Luettelo ammattitutkinnoista

text: Sähkö- ja automaatiotekniikka


title: Luettelo ammattitutkinnoista

text: Tieto- ja tietoliikennetekniikka


title: Luettelo ammattitutkinnoista

text: Graafinen ja viestintätekniikka


title: Luettelo ammattitutkinnoista

text: Elintarvikeala ja biotekniikka


title: Luettelo ammattitutkinnoista

text: Prosessi-, kemian- ja materiaalitekniikka


title: Luettelo ammattitutkinnoista

text: Tekstiili- ja vaatetustekniikka


title: Luettelo ammattitutkinnoista

text: Ajoneuvo- ja kuljetustekniikka


title: Luettelo ammattitutkinnoista

text: Muu tekniikan ja liikenteen ala


title: Luettelo ammattitutkinnoista

text: Maatilatalous


title: Luettelo ammattitutkinnoista

text: Puutarhatalous


title: Luettelo ammattitutkinnoista

text: Kalatalous


title: Luettelo ammattitutkinnoista

text: Metsätalous


title: Luettelo ammattitutkinnoista

text: Luonto- ja ympäristöala


title: Luettelo ammattitutkinnoista

text: Muu luonnonvara- ja ympäristöalan koulutus


title: Luettelo ammattitutkinnoista

text: Sosiaaliala


title: Luettelo ammattitutkinnoista

text: Terveysala


title: Luettelo ammattitutkinnoista

text: Sosiaali- ja terveysalojen yhteinen ohjelma


title: Luettelo ammattitutkinnoista

text: Kuntoutus ja liikunta


title: Luettelo ammattitutkinnoista

text: Tekniset terveyspalvelut


title: Luettelo ammattitutkinnoista

text: Kauneudenhoitoala


title: Luettelo ammattitutkinnoista

text: Matkailuala


title: Luettelo ammattitutkinnoista

text: Majoitus- ja ravitsemisala


title: Luettelo ammattitutkinnoista

text: Kotitalous- ja kuluttajapalvelut


title: Luettelo ammattitutkinnoista

text: Puhdistuspalvelut


title: Jeesus islaminuskossa

text: Jeesus () on islaminuskossa profeetta ja Messias. Muslimit uskovat, että hän syntyi Mariasta neitseellisesti, suoritti ihmetekoja, saarnasi ja lopulta nostettiin taivaaseen. Koraanissa kuvatun Jeesuksen elämän yksityiskohdat vastaavat pääpiirteittäin Raamatussa kuvatun kristinuskon Jeesuksen elämää paitsi, että häntä ei ristiinnaulittu eikä hän ollut jumalallinen. Profeetta Jeesus oli lempeä opettaja, mutta toisaalta ankara askeetti. Myöhemmin islamilainen perimätieto on lisännyt ja laajentanut Koraanin antamaa suppeaa Jeesus-kuvaa. Jeesuksen jälkeen seuraavaksi islamin profeetaksi tuli Muhammad.


title: Jeesus islaminuskossa

text: Islamin synnyn aikaan Arabian niemimaalla asui 600-luvun alussa niin juutalaisia kuin kristittyjäkin. Profeetta Muhammadin katsotaan aloittaneen toimintansa Mekan kaupungissa vuoden 610 tienoilla ja tutustuneen samalla juutalaisuuteen ja kristinuskoon. Islamin ei ollut tarkoitus kumota näitä uskontoja, vaan puhdistaa ne alkuperäiseen muotoonsa.


title: Jeesus islaminuskossa

text: Islam alkoi kehittyä oppina vasta profeetta Muhammadin kuoleman (k. 632) jälkeen. Islamin kirjallinen tuotanto alkoi vasta 700-luvun viimeisellä vuosikymmenellä. Ainoa tätä vanhempi kirjallinen lähde on 600-luvun puolivälissä syntynyt Koraani. Islamin oppi saavutti nykyisen mallinsa 800-luvulla sunnana eli profeetta Muhammadin elämäntapana. Kuva Jeesuksesta kehittyi alkuislamin aikoihin, ja se sai runsaasti vaikutteita islaminuskoon kääntyneiltä kristityiltä.


title: Jeesus islaminuskossa

text: Kristinuskon kautta Jeesus nousi tärkeäksi henkilöksi myös islamilaisuudessa. Jeesus oli Jumalan (, Allah) lähettämä profeetta, jonka jälkeen seuraava profeetta olisi Muhammad. Islamin Jeesus-kuva noudattelee pääosin kristinuskon mallia, mutta kaksi keskeistä teologista kohtaa islam kiistää: Jeesuksen ristiinnaulitsemisen ja Jeesuksen jumalallisuuden.


title: Jeesus islaminuskossa

text: Koraanin tyyli on tiivistä ja viitteellistä, joten sitä täydentämään ja laajentamaan on syntynyt selitysteoksia. Islamilaisten teologien selitysteokset, jotka on koottu myöhemmin perimätiedon perusteella, selittävät tekstiä eri tavoin. Ne saattavat olla ajoittain ristiriidassa keskenään eivätkä välttämättä vastaa alkuperäistä Koraanin tarkoitusta. Silti ne ovat juurtuneet islamilaiseen ajatteluun. Perimätiedossa on käytetty myös kristillisiä lähteitä, mikäli ne eivät ole olleet ristiriidassa Koraanin kanssa.


title: Jeesus islaminuskossa

text: Koraani ei suoranaisesti aseta profeettoja arvojärjestykseen, mutta islamilaisessa perinteessä Jeesusta on pidetty yhtenä tärkeimmistä profeetoista Muhammadin jälkeen. Jeesuksen seuraaminen ei ole vieras käsite islamissakaan. Muiden suurten profeettojen tapaan hän sai Jumalalta pyhän kirjan, evankeliumin (إنجيل, Injil), joka on Koraanin kaltainen kirja. Kristittyjen neljä evankeliumia ovat islamilaisen käsityksen mukaan joko väärennettyjä tai alkuperäisestä muunneltuja.


title: Jeesus islaminuskossa

text: Islamissa profeetat muodostavat ketjun, joissa kukin profeetta todistaa edeltäjänsä sanat todeksi. Islamilaisessa perinteessä tämä käsitys on laajentunut siten, että kukin profeetta viittaa seuraajaansa ja ennustaa hänen tulemisensa. Profeetat jaetaan myös sen mukaan onko heille annettu pyhä kirja vai ei. Vähemmän tärkeille profeetoille (نبي, nabī) ei annettu pyhää kirjaa, vaan he puhdistivat uskoa ja toimivat aiempien pyhien kirjojen mukaan. Sen sijaan Sanansaattajille (رسول, rasūl) annettiin viesti (رسالة, risāla) pyhän kirjan muodossa, ja he olivat samalla myös profeettoja.


title: Jeesus islaminuskossa

text: Muslimit uskovat Marian kautta tapahtuneeseen neitseestäsyntymään, josta kerrotaan useissa Koraanin kohdissa. Koraanin tarinassa enkeli ilmestyy Marian eteen ilmoittamaan lahjastaan, pyhästä pojasta.


title: Jeesus islaminuskossa

text: Enkeli Gabriel puhalsi Marian raskaaksi, mutta silti Jeesusta ei pidetä jumalallisena. Koraanissa Joosefia ei mainita edes nimeltä. Myöhempi selitysperinne tuntee Joosefin Marian kihlattuna, mikä tarina on kristillistä alkuperää. Erään tarinan mukaan juutalaiset sanoivat Marian tulleen raskaaksi huorinteosta, jolloin Joosef pakeni kihlattunsa kanssa. Matkalla Joosefin mieleen tuli surmata Maria, mutta enkeli Gabriel saapui ja sanoi: ”Tämä on aiheutunut pyhästä hengestä.” Joosef muutti mielensä.


title: Jeesus islaminuskossa

text: Koraani hylkää ajatuksen, että neitseellisen syntymän myötä Jeesus olisi jumalallinen. Juutalaisuuden, kristinuskon ja islaminuskon mukaan myös ensimmäinen ihminen Aadam syntyi ilman isää ja äitiä, eikä hän siitä huolimatta ollut Jumala.


title: Jeesus islaminuskossa

text: Koraanissa Marian isä on Imran (), jonka mukaan on nimetty Imranin perheen suura. Hänen vastineensa Raamatussa on Amram. Jeesuksen äiti Maria on Koraanin arvostetuimpia naisia ja ainoa, jonka mukaan on nimetty kokonainen suura, Marian suura.


title: Jeesus islaminuskossa

text: Islamilaisessa perinteessä on runsaasti kertomuksia Jeesuksen tekemistä ihmeistä. Tunnetuimpia ovat henkiinherättämiset, parantamiset ja ruokaan liittyvät ihmeet. Jeesus suoritti ihmetekoja jo varhain: vauvaiässä hän puhui lintuja savesta ja lapsena oppi koulunpenkillä yhdessä päivässä kuukauden tiedot. Jotkin lapsuustarinat ovat samaa lähtöä kuin Uuden testamentin apokryfikirjoihin kuuluva Tuomaan lapsuusevankeliumi, jonka kertomusten alkuperä on Intiasta.


title: Jeesus islaminuskossa

text: Jeesuksen ihmeteoista suosituimpia ovat islamilaisessa kirjallisuudessa olleet henkiinherättämiset. Jeesus saattoi herättää kuolleen henkilön, jotta hän kertoisi, kuinka tuonpuoleisessa tuomitaan tämänpuoleiset teot. Tämän jälkeen osa henkiinheränneistä jatkoi elämäänsä ja sai jopa lapsia, mutta osan Jeesus komensi takaisin kuolleiksi.


title: Jeesus islaminuskossa

text: Ihmekertomusten juuret ovat usein kristillisessä kirjallisuudessa, mutta islamilaisessa kirjallisuudessa ne alkoivat elää omaa elämäänsä. Aineksia on lainattu eri lähteistä ja sijoitettu Jeesuksen elämään. Islamilaisessa kirjallisuudessa esitetään, että Jeesus oli Jumalalle alisteinen ja ihmeteot tapahtuivat aina Jumalan luvalla.


title: Jeesus islaminuskossa

text: Jeesus esiintyy islamilaisessa kirjallisuudessa viisaana opettajana. Hän opettaa opetuslapsiaan niin sanoilla kuin teoilla. Monet Jeesuksen opetuksista ovat peräisin kristillisestä kirjallisuudesta, kuten esimerkiksi kirjanoppineiden moittiminen ja vertaus, kuinka hedelmistään puu tunnetaan.


title: Jeesus islaminuskossa

text: Koraani takaa Jeesukselle tärkeän aseman islamissa, mutta toisaalta kristinuskon keskittyminen Jeesuksen ympärille on monimutkaistanut asiaa. Joissakin teksteissä Johannes Kastaja on nostettu jopa Jeesuksen yläpuolelle ja näin korostettu Jeesuksen asemaa vain ihmisenä. Jeesuksen opetuspuheilla ei ole samanlaista asemaa kuin Koraanilla tai profeetta Muhammadin puheilla.


title: Jeesus islaminuskossa

text: Islamilaisessa kirjallisuudessa Jeesuksen saarnat ja rukoukset koostuvat erilaisista katkelmista. Osa on lähes suoria käännöksiä evankeliumeista tai sieltä täältä poimittuja katkelmia, jotka on koottu yhteen. Kuuluisin vastaava kokoelma on Vuorisaarna, jossa eri evankeliumit sijoittavat vuorisaarnan opetuksia Jeesuksen eri elämän vaiheisiin. Tärkeintä niin kristityille kuin muslimeillekin oli koota opetukset yhteen.


title: Jeesus islaminuskossa

text: Joidenkin islamilaisten tekstien tarkoituksena on ollut osoittaa, että Jeesus ennakoi profeetta Muhammadin tuloa. Uuden uskonnollisen tekstin sijoittaminen vanhemman hahmon suuhun ei ollut harvinaista antiikin ja keskiajan maailmassa.


title: Jeesus islaminuskossa

text: Jeesus on islamilaisessa kirjallisuudessa lempeä, mutta itseään kohtaan ankara. Jeesuksen paasto, kilvoittelu ja kamppailu Paholaista vastaan ovat toistuvia teemoja. Islamin Jeesus-kuvaan ovat vaikuttaneet Syyrian ja Egyptin kristillisyyden askeettinen perinne.


title: Jeesus islaminuskossa

text: Islam suhtautuu epäluuloisesti askeettisuuteen. Profeetta Muhammad otti itselleen monia vaimoja, ja ramadanin paastokuukauden öinä jokaisen muslimin velvollisuus on syödä. Jeesuksen askeettisuus näkyy myös epäluulona omaisuutta, rikkaita ja hallitsijoita kohtaan. Islam suhtautuu omaisuuteen paljon suopeammin kuin kristinusko, sillä jo profeetta Muhammad toimi perimätiedon mukaan kauppiaana.


title: Jeesus islaminuskossa

text: Jeesuksen arvot poikkeavat profeetta Muhammadin arvoista, mutta siitä huolimatta islamilainen kirjallisuus on säilyttänyt Jeesuksen askeettina ja naimattomana vaeltajana. Jeesus saarnaa pyhän sodan sijasta rauhaa ja kehottaa kääntämään lyöjälle toisenkin posken.


title: Jeesus islaminuskossa

text: Koraani kiistää Jeesuksen kuolleen ristillä. Koraanissa korostetaan, että juutalaiset eivät onnistuneet voittamaan Jeesusta ristiinnaulitsemalla häntä, ja vastaavasti kristittyjä moititaan siitä, että he julistivat Jeesuksen Jumalaksi. Tosin neljännen suuran lopussa on kaksitulkintainen kohta ”ennen hänen kuolemaansa”, joka voi viitata joko Jeesukseen tai Kirjan ihmiseen eli juutalaiseen tai kristittyyn.


title: Jeesus islaminuskossa

text: Islamilainen kirjallisuus esittää useita vaihtoehtoja sille, kenet ristiinnaulittiin Jeesuksen sijasta. Osa kirjoittajista uskoo, että Jumala muutti Juudas Iskariotin tai Simon Kyreneläisen näyttämään Jeesukselta johtaakseen vangitsijat harhaan. Joidenkin tarinoiden mukaan yksi epäonninen vangitsija joutuikin itse vangituksi ja ristiinnaulituksi, sillä hänen ulkonäkönsä muuttui kesken etsinnän Jeesuksen näköiseksi. Useimmat muslimit uskovat, että Jumala nosti Jeesuksen elävänä taivaaseen, kun taas osa oppineista uskoo, että hänet todella pelastettiin, mutta hän kuoli ennen ylösnousemustaan.


title: Jeesus islaminuskossa

text: Käsitys Jeesuksen sijaiskärsijästä ei ole vieras varhaisessa kristillisessä gnostilaisuudessa. Suuntaus näki aineen pahana ja sen tähden Jeesus ei olisi voinut ottaa ruumista. Joissakin gnostilaisissa teksteissä Jumala muutti Juudaksen Jeesuksen näköiseksi ja laittoi hänet ristille.


title: Jeesus islaminuskossa

text: Koraani määrittää uskonnon peruspiirteet: ne ovat usko yhteen Jumalaan, profetiaan ja tuomiopäivään. Toisaalta monet yksityiskohdat jäävät Koraanissa avoimiksi, ja niitä on täydennetty myöhemmin islamilaisessa kirjallisuudessa. Viimeisten päivien tuomiosta Koraani kertoo paljon, mutta sitä edeltävistä tapahtumista ei juuri mitään.


title: Jeesus islaminuskossa

text: Myöhemmissä kertomuksissa Jeesuksen rooli korostuu eskatologissa eli viimeisten päivien tapahtumissa, vaikka itse Koraanissa tälle käsitykselle ei ole mitään perusteita. Ajatus Jeesuksen toisesta tulemisesta omaksuttiin jo varhain kristityiltä. Kun islam myöhemmin etääntyi kristinuskosta, niin Jeesuksen rinnalle luotiin toinen messiaaninen hahmo, Mahdi. Näin islamin eskatologiaan jäi elämään kaksi messiaanista hahmoa.


title: Jeesus islaminuskossa

text: Jeesuksen uskotaan palaavan joko Jerusalemiin tai Damaskoon, jonka moskeijaan on rakennettu valkoinen minareetti. Kummankin vaihtoehdon mukaan Jeesus palaa perjantaina, muslimien aamurukouksen aikana, ja pitää käsiään kahden enkelin siivillä. Paikallinen imaami tai Mahdi tarjoaa Jeesukselle rukouksen johtajan paikkaa, mutta tämä kieltäytyy kunniasta sanoen sen tehtävän kuuluvan muslimille.


title: Jeesus islaminuskossa

text: Rukousten jälkeen Jeesus vannoo uskollisuutta Mahdille. Lopunajallisissa kertomuksissa Jeesuksesta on tullut Mahdin avustaja ja hänen erityistehtäväkseen tulee Antikristuksen surmaaminen. Kirjallisuudessa huomautetaan myös, että Jeesus tulee särkemään ristiinnaulittujen kuvat – vertauskuvallinen ele kristinuskon vääräoppineisuutta vastaan. Hän hävittää myös kaikki kirkot, tappaa siat ja poistaa almuveron. Jeesus palaa noudattamaan muslimin elämäntapaa, tuomitsee ihmisiä islamin lain, šarian, mukaan, menee naimisiin arabialaisen naisen kanssa ja saa lapsia. Lopulta hän kuolee ja Jumala herättää herättää kaikki kuolleista.


title: Jeesus islaminuskossa

text: Klassinen islamilainen 600-luvun eskatologia tuntee Jeesuksen toisen tulemisen, mutta Mahdi liitettiin vasta hieman myöhemmin kertomuksiin. Tämä toimii todisteena kristinuskon vahvasta vaikutuksesta islamiin. Arabien valloittamilla alueilla islaminuskon pysyi pitkään vähemmistönä ja joutui sopeutumaan ympäristöön.


title: Jeesus islaminuskossa

text: 700-luvulle tultaessa šiialaisten keskuudessa kehittyi näkemys poliittisesta hahmosta, Jumalan johdattamasta Mahdista, joka syrjäyttäisi vallassa olevat umaijadit. Moni kapinajohtaja esiintyikin Mahdin puolesta tai itse Mahdina. Alun perin odotus Mahdiin liittyi lähitulevaisuuteen eikä hänen tulonsa merkinnyt Viimeisiä päiviä.


title: Jeesus islaminuskossa

text: Kätkeytyneen imaami Mahdin ilmaantumisen jatkuva venyminen aiheutti paineita oppineissa ja ajan myötä häntä alettiin siirtää ajan toiselle puolelle, lopun aikojen hahmoksi. Mahdi yhdistettiin myöhemmin Muhammadin sukuun kuuluvaksi messiaaksi ja näin Jeesus syrjäytettiin keskeiseltä asemalta. Eri ryhmittymillä Mahdin muuntautuminen lopun aikojen hahmoksi tapahtui eri aikaan. Esimerkiksi šiialaisuuden suurimmassa suuntauksessa kaksitoistašiialaisuudessa kätkeytyminen tapahtui vuonna 941, kun kahdestoista imaami, Mahdi, kätkeytyi.


title: Jeesus islaminuskossa

text: Islamin pääsuuntauksen, sunnalaisuuden, mukaan Jeesus palaa Maahan puolustamaan Antikristusta (الدّجّال, Dajjal) vastaan. Toisaalta islamilaiset oppineet, kuten Javed Ahmad Ghamidi (s. 1951) ja Amin Ahsan Islahi (1904–1997), kyseenalaistavat hadithin Jeesuksen toisesta tulemisesta. Heidän mukaansa se on useita Koraanin jakeita vastaan.


title: Jeesus islaminuskossa

text: Jeesuksen asema on vahvistunut myös islamin sisäisten kiistojen vuoksi. Šiialaisten uskonnollinen kokemus keskittyy odottamaan Mahdin, profeetta Muhammadin jälkeläisen, paluuta. Vastaavasti sunnalaiset rajoittavat Mahdin merkitystä tuomalla hänen rinnalleen Jeesuksen toisena messiaanisena hahmona.


title: Jeesus islaminuskossa

text: Koraanin antama kuva kolminaisuusopista vaikuttaa edelleen siihen, millaiseksi kristinuskon kolminaisuus ymmärretään islamilaisessa maailmassa. Muslimit luulevat usein virheellisesti, että kristityt palvovat Jumalan, Jeesuksen ja "Marian" muodostamaa kolminaisuutta.


title: Jeesus islaminuskossa

text: Käsitys on vieras kristityille teologeille, sillä pyhän kolminaisuuden muodostavat Jumala, Jeesus ja "Pyhä Henki". Toisaalta käsitys on lähellä silloista kristillistä kansanuskoa, jossa Marian asemaa korostettiin. Esimerkiksi Muhammadin ajan Etiopiasta tunnetaan laaja Mariaa ylistävä runous.


title: Jeesus islaminuskossa

text: Useimpien kristillisten suuntausten opeissa Jeesus on Jumalan poika pyhässä kolminaisuudessa. Koraanissa ei mainita, että Jumala olisi ”saanut” lapsen. Islamin käsityksen mukaan kristittyjen kolminaisuus on polyteistista. Islamin mukaan Jumala ei koskaan tule vanhaksi tai kuole, joten poikaa ei tarvita jatkamaan Hänen työtään. Toisaalta islamin Jeesuksen alkuperä ei ollut täysin maallinen, sillä hän sai alkunsa, kun enkeli Gabriel puhalsi Marian raskaaksi. Koraani kieltää selkeästi Jeesuksen jumalallisuuden useassa suurassa.


title: Jeesus islaminuskossa

text: Koraanin termi "Isa" eroaa termeistä, joita kristityt käyttävät viitatessaan Jeesukseen. Suomenkielinen nimi Jeesus tulee latinan sanasta "Iēsus", joka perustuu kreikan sanaan Iēsoûs (). Tämä puolestaan on transkriptio alkuperäisestä arameankielisestä nimestä, Jēšūa‘ (ישוע), joka taas on kehittynyt Vanhan testamentin hepreankielisestä muodosta Jhōšūa‘ (יהושע). Nimen alkuperäinen merkitys on ”Jahve pelastaa”. Myös arabiankieliset kristityt käyttävät arameasta johdettua nimimuotoa Yasū‘ (يسوع).


title: Jeesus islaminuskossa

text: Koraanin Jeesuksesta käyttämästä nimestä "Isa" on eri käsityksiä.


title: Prahan kielitieteellinen piiri

text: Prahan kielitieteellinen piiri (ransk. "Cercle linguistique de Prague", tšek. "Pražský lingvistický kroužek") eli Prahan koulukunta on Prahassa vuonna 1926 perustettu, aluksi lähinnä kielen- ja kirjallisuudentutkijoista muodostunut löyhä ryhmittymä, jolla on ollut huomattava vaikutus myöhempään tutkimukseen. Prahan piirissä otettiin käyttöön termi "strukturalismi" kuvaamaan uutta, historiallis-vertailevasta kielitieteestä erottumaan pyrkivää kielentutkimuksen suuntausta.


title: Prahan kielitieteellinen piiri

text: Piirin kultakaudella, ennen toista maailmansotaa, nimekkäimpiä jäseniä olivat venäläissyntyiset Roman Jakobson, N. S. Trubetzkoy ja Sergei Kartsevski sekä tšekkiläiset Vilém Mathesius (1882–1945), Jan Mukařovský (1891–1975), Bohumil Trnka (1895–1984) Bohuslav Havránek (1893–1978).


title: Fiat Tipo (1988)

text: Fiat Tipo on Fiatin vuosina 1988–1995 valmistama alemman keskiluokan henkilöautomalli, joka oli seuraaja Fiat Ritmolle. Malli valittiin Vuoden Autoksi Euroopassa 1989. Auton porrasperä- ja farmariversiot tulivat vuonna 1990 myyntiin Fiat Tempran nimellä. Muita samaan ”tipo”-pohjalevyyn perustuvia malleja ovat Fiat Coupé, Lancia Dedra ja Delta sekä Alfa Romeo 155 ja 145/146.


title: Fiat Tipo (1988)

text: Tipon oli muotoillut I.DE.A.-muotoiluosasto. Auton kori oli lähes kokonaan sinkitty, mutta muutoin Tipon laatu ei ollut kovinkaan korkeatasoista. Auto oli kuitenkin huomattava harppaus laadultaan monilta osin vajavaiseen Ritmoon. Ritmoon nähden auto oli sangen tavanomainen tyyliltään, mutta kyseinen tavanomaisuus tuotti Ritmon erikoisuuksia paremman laatuvaikutelman. Autoon oli saatavana digitaalinen mittaristo. Tipo oli Suomessakin melko suosittu malli. Alkuvaiheessa ainoa korimalli oli viisiovinen hatchback, mutta vuoden 1993 faceliftin yhteydessä mallistoa täydennettiin kolmiovisella mallilla.


title: Synergy

text: Synergy on norjalaisen Extol-yhtyeen kolmas täyspitkä albumi vuodelta 2003. Se on yhtyeen ensimmäinen julkaisu Century Media Records -levymerkillä, jolle yhtye oli päässyt "Undeceived"-albumin menestyttyä.


title: Synergy

text: Albumi äänitettiin "Top Room Studiossa" ja tuotantopuolen avustajana toimi Børge Finstad. Albumi miksattiin "Fagerborg Studiossa" ja "Top Room Studiossa". Morten Lund masteroi albumin "Masterhuset AS:ssa". Albumin kannen maalasi Hugh Syme, joka on tehnyt töitä yhtyeille kuten Iron Maiden, Megadeth, Rush, Fates Warning jne. Yhtyeen mukaan kansimaalaus kuvastaa "kahden yhdessä toimivan elementin, Kuoleman ja munkin synergiavaikutusta, joka ammentaa voimaa sen tuolta puolen, mikä vaikutus olisi jos elementit toimisivat erikseen".


title: Synergy

text: "Synergylla" yhtyeen tyyli vaihtui tekniseen death ja thrash metaliin. Albumin sanoitukset käsittelevät filosofisia ja kantaa ottavia aiheita kuten kappaleella Psychopath, jossa ruoditaan uskonnollisia fanaatikkoja ja "Nihilism 2002" -kappaleella yhteiskunnallista pinnallisuutta. Albumin tyylin vaikuttajikseen Extol on maininnut Believerin lisäksi yhtyeet Kreator, Slayer, Pestilence sekä progressiiviset rockyhtyeet Rush ja King Crimson


title: Synergy

text: Albumin vastaanotto oli myönteinen. Esimerkiksi Progressive Worldin Stephanie Sollow kehui Extolin olevan "erittäin hyviä siinä, mitä he tekevät soittaen tiukkaa, monimutkaisesti sovitettua musiikkityyliänsä, vaihdellen pulmattomasti tahtilajista toiseen, kyeten kuitenkin luomaan raskaita kitaravalleja ja puhkaisemaan ne leadkitarakuvioillaan sekä dynaamisella symbaalityöskentelyllä".


title: Alfa Romeo 147

text: Alfa Romeo 147 on Alfa Romeon vuosina 2000–2010 valmistama alemman keskiluokan automalli, joka korvasi Alfa Romeo 145- ja 146-mallit. Se jakaa suuren osan tekniikastaan suuremman 156:n kanssa. Mallin korvaajaksi tuli Alfa Romeo Giulietta.


title: Alfa Romeo 147

text: Alfa Romeo 147 valittiin Vuoden Autoksi Euroopassa 2001. Vuoden 2001 Euro NCAP -kolaritestistä malli sai tulokseksi kolme tähteä viidestä.


title: Alfa Romeo 147

text: 147 esiteltiin Torinon autonäyttelyssä kesäkuussa 2000 kolmiovisena mallina. Viisiovinen esiteltiin seuraavana keväänä, ja 156-mallin tavoin sen takaovenkahvat oli piilotettu. Moottorivalikoimassa olivat aluksi 1,6- (105/120 hv) ja 2,0-litraiset (150 hv) bensiinimoottorit. 1,9-litrainen (110 hv) dieselmoottori tuli mallistoon keväällä 2001.


title: Alfa Romeo 147

text: Pariisin autonäyttelyssä syksyllä 2002 esiteltiin urheilullinen 147 GTA, jossa moottorina oli 3,2-litrainen V6 (240 hv). Siinä oli erilaiset puskurit, suuremmat lokasuojat ja pieni takaspoileri. Vuoden lopulla dieselmoottorista tuli DOHC-tyyppinen 140-hevosvoimainen versio.


title: Alfa Romeo 147

text: Kasvojenkohotuksen kokenut 147 esiteltiin syksyllä 2004 Pariisin autonäyttelyssä. Se sai uudistetun keulailmeen, johon kuului aiempaa leveämpi etusäleikkö ja uudenmalliset ajovalot. Myös sisustaan tehtiin pieniä muutoksia. Uusi "Easy Speed" -robottivaihteisto korvasi aiemman "Selespeedin", lisäksi uutuutena oli 150-hevosvoimainen dieselmoottori.


title: Alfa Romeo 147

text: Vuonna 2006 joidenkin moottorien yhteyteen tuli saataville Q2-järjestelmä, joka sisälsi Torsen-tyyppisen tasauspyörästön. Vuonna 2008 esiteltiin 170-hevosvoimainen dieselmoottori, jonka yhteydessä Q2 oli vakiovarusteena.


title: Alfa Romeo 147

text: Pienemmän kasvojenkohotuksen 147 koki vuonna 2006, jolloin se sai muun muassa kromilistan etupuskurin alasäleikköön.


title: İçmeler

text: İçmeler on kaupunki Turkissa Anatolian lounaisosassa, Muğlan maakunnassa, lähellä Egeanmerta. Kaupungin kolmea sivua saartaa mäntymetsikkö ja ympäröivä vuoristo on suosittu patikointipaikka. İçmelerin tärkein tulonlähde on turismi. İçmelerissä on pitkä rantakatu, joka jatkuu aina 8 kilometrin päässä sijaitsevaan Marmarikseen asti. İçmelerissä on myös pitkiä basaarikujia.


title: İçmeler

text: Lähin lentokenttä İçmeleristä on Dalamanin lentokenttä, jonne on noin tunnin bussimatka.


title: Vanttauskoski

text: Vanttauskoski on kylä Rovaniemellä Kemijoen varrella ja on Yläkemijoen alueen keskuskylä. Matkaa Vanttauskoskelle kertyy Rovaniemeltä 52 ja Kemijärveltä 82 kilometriä. Vanttauskosken asukasluku on noin kolmesataa.


title: Vanttauskoski

text: Kylälle on keskittynyt suurin osa koko Yläkemijoen alueen palveluista; kylällä on 66 oppilaan peruskoulu, asiamiesposti huoltoasemalla, kauppa sekä Rovaniemen kaupungin palvelupiste Siula.


title: Vanttauskoski

text: Kylän yritystoiminnasta vastaavat yllä mainittujen lisäksi mm. paikallinen kalanviljelyslaitos sekä Kemijoki Oy, joka omistaa paikallisen vesivoimalaitoksen. Lisäksi alueella harjoitetaan maa- ja metsätaloutta sekä poronhoitoa.


title: Vanttauskoski

text: Kylällä on erinomaiset mahdollisuudet ulkoiluun. Kalastusmahdollisuudet sekä Kemijoella että muilla alueen vesistöillä ovat mainiot. Vanttauskoskella on kyläläisten käytössä myös valaistu latu sekä valaistu jääkiekkokaukalo.


title: Dodge Charger (2006)

text: Dodge Charger LX on uusin Dodge Charger-mallisukupolvi, joka valmistetaan Kanadan Ontariossa, Bremptonissa. Aiempiin Charger -sukupolviin poiketen se on neliovinen sedan. Auto on kuitenkin takavetoinen kuten edeltäjänsä. Malli tuli myyntiin vuonna 2006 ja se perustuu samaan LX -pohjalevyyn Chrysler 300C:n ja Dodge Magnumin kanssa. Perusmallit SE ja SXT ovat varustettuja V6 -moottorilla, ja tehokkaammissa versioissa käytetään V8 -moottoreita.


title: Dodge Charger (2006)

text: Chargerista on tehty myös poliisiautoversio, joka yritetään saada kilpailemaan Ford Crown Victorian kanssa Yhdysvaltojen poliisiautomarkkinoilla.


title: Dodge Charger (2006)

text: Vuonna 2005 esiteltiin SRT-8 malli New Yorkin kansainvälisessä autonäyttelyssä. Tämän mallin moottorina on 6,1 -litrainen Hemi ja siinä on tehokkaammat Brembon jarrut sekä erilainen sisusta ja keula kuin perusmalleissa.


title: Dodge Charger (2006)

text: Vuonna 2006 esiteltiin Daytona R/T malli Chicagon autonäyttelyssä. Autossa on tehokas 5,7 -litran Hemi -moottori sekä päivitetty jousitus ja renkaat. Edessä on pieni spoileri ja konepellissä sekä takalokasuojissa on Hemi -tarrat retrohenkisesti. Daytona R/T -malli oli alun perin saatavana vain kahdella vanhalla värillä, jotka ovat "Go ManGo!"-metallihohto-oranssi vuoden 1970 Chargerista ja "Top Banana"- keltainen myös vuodelta 1970. Uutena värinä tuli myöhemmin myös "TorRed".


title: Dodge Charger (2006)

text: Vuonna 2006 esiteltiin myös New Yorkin kansainvälisessä autonäyttelyssä Super Bee-malli mallivuodeksi 2007. Tässä mallissa on sama 6,1 -litrainen Hemi -moottori kuin SRT-8:ssa, mutta värit olivat erikoiset "Detonator Yellow", "Blue Pearl", ja "Hemi Orange". Lisäksi siinä on mustat "Suber Bee" -teippaukset. Tätä mallia valmistetaan vain rajoitettu 1000 kappaleen erä.


title: Sounds

text: Sounds oli brittiläinen viikoittainen musiikkilehti, jota julkaistiin välillä 10. lokakuuta 1970 – 6. huhtikuuta 1991. Lehti tuli tunnetuksi erityisesti keskiaukeamajulisteistaan, jotka olivat aluksi mustavalkoisia, mutta vuodesta 1971 lähtien värillisiä. Samoin lehti tuli tunnetuksi New Wave of British Heavy Metalin Oi! punkin äänenkannattajana kukoistusaikoinaan 1970-luvun lopulla ja 1980-luvun alussa. Lehti oli paras punkin ja sen eri suuntausten asiantuntijalehti 1980-luvun alussa. 1980-luvun lopussa lehden toimittaja John Robb oli maailman ensimmäinen henkilö, joka julkaisi jutun ja haastattelun Nirvanasta. Samoin hän ensimmäisenä kirjoitti Madchester-vaihtoehtorockin suuntauksesta, joka vaikutti erityisesti Manchesterin seudulla.


title: Sounds

text: Lehti oli yksi Britannian 1980-luvun musiikkilehdistöä hallinneesta kolmesta suuresta Melody Makerin ja New Musical Expressin kanssa. Lehti lakkautettiin 1991 pitkään syöksykierteen jälkeen, vaikka lehti oli juuri taas nousussa muutamia kuukausia ennen lakkautustaan. Soundsin hard rockiin ja NWOBHM:en erikoistunut alajulkaisu oli Kerrang!, joka jatkaa nykyään itsenäisenä julkaisuna. 1980-luvun alkupuoliskolla Kerrang!-lehdessä ja Soundsissa suomalaisyhtyeistä erityisen tunnetuksi tuli Hanoi Rocks. Myöhemmin 1990-luvulla ja 2000-luvulla Kerrang! on tukenut erityisesti HIM:iä.


title: Dodge Magnum

text: Dodge Magnum tuli vuonna 2004 julkisuuteen kun Magnum-nimi herätettiin uudelleen henkiin. Kyseessä on Chryslerin LX -pohjalevyyn perustuva Pohjois-Amerikan markkinoille tehty farmarimalli, joka on ensimmäinen Dodgen valmistama farmarimalli sitten Dodge Coltin vuonna 1991. Käytännössä Magnum on Chrysler 300C:n farmariversio pienin kosmeettisin muutoksin. Magnumia valmistettiin Bramptonissa, Kanadan Ontariossa koko elinikänsä: vuosimallit 2005-2008.


title: Dodge Magnum

text: Chrysler 300C:n tavoin malli oli yhtiölle menestys ja se möi huomattavasti edeltäjäänsä, Dodge Intrepidiä paremmin. Magnumista tehtiin myös poliisiautoversio kilpailemaan Yhdysvaltojen poliisiautomarkkinoilla Ford Crown Victorian kanssa.


title: Dodge Magnum

text: Dodge Magnumeja myytiin yhteensä 169080 kappaletta; huippuvuonna 2005 peräti 52487 kpl ja 2008, viimeisenä mallivuotena talousromahduksen aikaan enää 6912 kpl.


title: Dodge Magnum

text: SXT ja RT -malleissa oli saatavilla myös neliveto. Nelivetoisten mallien vaihteistona on Mercedes-Benzin valmistama viisivaihteinen automaattivaihteisto, jota käytettiin myös takavetoisissa RT ja SRT-8-malleissa. SE ja takavetoinen SXT oli varustettu nelivaihteisella automaatilla.


title: Dodge Magnum

text: Vuonna 2006 tuli saataville suorituskykyisempi SRT-8 versio, jonka voimanlähteenä on tehokas 6.1 -litrainen Hemi -moottori. Autossa on 20" vanteet, jäykempi jousitus, isommat jarrulevyt, madallukset sekä erilainen keula ja perä. SRT-8-mallin 0-100 km/h kiihtyvyys on noin 5,1 sekuntia. Varttimailin kiihdytys ottaa aikaa 13,1 sekuntia loppunopeuden ollessa 174 km/h. SRT-8 esiteltiin Los Angelesin autonäyttelyssä 2005 ja se nimettiin parhaaksi uudeksi muskeliautoksi vuonna 2006.